title: Untamala (Ylistaro)

text: Untamala on Seinäjoen kylä entisen Ylistaron kunnan alueella. Se on Seinäjoen pohjoisin kylä ja sijaitsee lähellä Isonkyrön rajaa, noin 15 kilometriä Ylistaron keskustasta pohjoiskoilliseen. Seinäjoen keskustaan on matkaa noin 40 kilometriä, ja Isonkyrön, Ylihärmän ja Vöyrin keskustaan noin 20 kilometriä. Kylän keskipiste sijaitsee neljän tien risteyksessä. Matkaa Ylistaron keskustaan on noin 15 km. Isonkyrön, Ylihärmän ja Vöyrin keskustaan on noin 20 kilometrin matka. Untamala sijaitsee seututien 723 varrella, joka Untamalan keskeisen risteyksen kohdalla muuttu Untamalantiestä Kosolantieksi.


title: Untamala (Ylistaro)

text: Untamalan kyläläisten kokoontumispaikka on Yhteistalo. Kylässä on myös valaistu pururata ja latu, pesäpallokenttä ja luistelukaukalo. Uimarantoja on Lamminkankaalla ja Kokkokankaalla. Kylässä toimii kyläyhdistys ja sen naistoimikunta, maaseutunaiset, metsästysseura ja Herättäjä-Yhdistyksen paikallisosasto.


title: Topparla

text: Topparla tai Kylänpää on Seinäjoen kylä entisen Ylistaron kunnan alueella, noin kuusi kilometriä Ylistaron keskustasta Lapualle päin valtatien 16 ja Kyrönjoen varrella. Joki on kylän kohdalla erityisen leveä, ja Kylänpään sillan kohdalla kuohuu Kylänpäänkoski.


title: Topparla

text: Kylän virallinen nimi on Topparla, kun taas Kylänpäähän katsotaan kuuluvan sen lisäksi myös ympäristön pienempiä kyliä kuten Viitala, Kuivila, Hiipakkala ja Liipantönkkä.


title: Topparla

text: Kylässä toimii noin 60 oppilaan ja kolmen opettajan Topparlan koulu, joka on perustettu 1884. Alueen yhdistyksiä ovat Ylipään Nuorisoseura, Ylipään maa- ja kotitalousnaiset sekä Ylipään Maamiesseura.


title: Topparla

text: Alueen suurin työnantaja on kevyeen hirsirakentamiseen erikoistunut Luoman Puutuote Oy.


title: Find Me (kappale)

text: Find Me on englantilaisen yhtyeen Sigman kappale, joka julkaistiin 4. marraskuuta 2016. Kappaleen esittää heidän lisäkseen laulaja Birdy.


title: Valmet 602

text: Valmet 602 on vuonna 1978 esitelty takavetoinen traktorimalli, jonka valmistaja oli suomalainen Valmet-yhtiö. Se lanseerattiin kaventamaan vuosikymmenen alussa esiteltyjen Valmet 502 ja Valmet 702 välistä hyppäystä. 602:n Moottori oli kolmisylinterinen 58 hevosvoimainen 311 C, jonka iskutilavuus oli 3300 cm. Tehonlisäys verrattuna pienempään 502 malliin oli yhdeksän hevosvoimaa. Vuonna 1980 602:sta esiteltiin uusi turboahdettu malli, jossa tehoa oli 66 hevosvoimaa. 602 oli noin 100 kg painavampi verrattuna pienempään 502:een. Takarenkaiden halkaisija kasvatettiin 30 tuumasta 36 tuumaan ja samalla niiden leveyttä kavennettiin 14,9 tuumasta 13,6 tuumaan.


title: Valmet 602

text: Vuonna 1981 602:sta oli tarjolla ensi kertaa myös nelivetoinen malli.


title: Valmet 602

text: Sekä 502:n että 602:n mallisarjat korvattiin vuonna 1982 uudella punaisella 04-sarjalla.


title: Rooman keisarien elämäkertoja

text: Rooman keisarien elämäkertoja (, "Keisarien elämästä") on Gaius Suetonius Tranquilluksen kirjoittama elämäkertojen kokoelma, johon sisältyy kertomukset Julius Caesarin ja yhdentoista Rooman valtakunnan ensimmäisen keisarin elämistä. Suetonius kirjoitti teoksensa keisari Hadrianuksen ollessa vallassa vuonna 121 jaa., jolloin Suetonius myös tiettävästi työskenteli Hadrianuksen sihteerinä. Teoksesta tuli jo antiikin aikana hyvin tunnettu. Kirjoitus on säilynyt lähes kokonaisuudessaan; selvästi paremmin kuin yksikään muu Suetoniuksen kirjoituksista. J.A. Hollo suomensi teoksen suoraan latinan kielestä vuonna 1960. Suomennos ilmestyi osana Edwin Linkomiehen toimittamaa ja WSOY:n kustantamaa Antiikin klassikot -kirjasarjaa. Linkomies kirjoitti suomennokseen esipuheen.


title: Rooman keisarien elämäkertoja

text: Teoksen elämäkertoja ei ole organisoitu kronologisesti vaan aihepiireittäin. Teksteissä kuvataan hallitsijoiden perhetaustaa, uraa ennen valtaan nousua, yksityiselämää, ulkonäköä, persoonallisuutta ja kuolemaa sekä heidän hyveitään ja paheitaan. Suetoniuksen kirjoituksesta juontaa juurensa monet tunnetut legendat, kuten keisari Caligulan suunnitelma nostaa hevosensa konsuliksi ja keisari Neron laulu Rooman palaessa. Kirjan joidenkin tarinoiden paikkansapitävyys on myöhemmin kyseenalaistettu, josta huolimatta sitä pidetään arvokkaana aikalaiskuvauksena Rooman keisarivallasta.


title: Välipeippi

text: Välipeippi ("Lamium confertum") on huulikukkaiskasvien (Lamiaceae) heimoon, peippien ("Lamium") sukuun kuuluva kasvilaji. Välipeippi on yksivuotinen, ruohovartinen kasvi. Välipeippi muistuttaa eniten sepiväpeippiä ("Lamium amplexicaule") sekä jonkin verran myös punapeippiä ("Lamium purpureum") ja liuskapeippiä ("Lamium hybridum"). Välipeippi eroaa sepiväpeipistä kukkien teriöiden ja verhiöiden ulkonäön perusteella sekä punapeipistä ja liuskapeipistä ylimpien lehtien ruodittomuuden perusteella.


title: Välipeippi

text: Välipeippi voi kasvaa noin 40 cm korkeaksi asti ja sen varsi on tyypillisesti runsashaarainen. Välipeippi on kasvutavaltaan pysty tai koheneva ja sen lehtiasento on vastakkainen. Lehtien muoto vaihtelee leveänpuikeista munuaismaisiin ja lehtien laidat ovat leveän hammaslaitaiset. Alimmat lehdet ovat ruodillisia ja ylimmät ruodittomia sekä puoliksi sepiviä.


title: Välipeippi

text: Välipeippi kukkii touko–syyskuussa purppuranpunaisin kukin. Kukat ovat kaksihuulisia ja sijaitsevat kiehkuroina varren latvassa. Verhiö on lajityypillisesti karvainen, ja verhiönliuskat ovat pitkiä sekä kapeita, verhiöputkea pidempiä. Välipeipin hedelmä on lohkohedelmä, jossa on möyheä lisäke.


title: Välipeippi

text: Välipeippi kasvaa ihmisvaikutteisessa ympäristössä, mutta ei ole kuitenkaan kovin yleinen. Yleensä se kasvaa rikkaruohona pelloilla. Suomessa välipeippiä tavataan lähinnä vain Varsinais-Suomessa, vaikkakin siitä on tehty havaintoja sieltä täältä aina Oulun korkeudelle asti.


title: Bhutanin historia

text: Bhutanin sijainti eristyksissä Himalajan vuoristossa on aiheuttanut sen että maan varhaishistoriasta ei ole tarkkaa tietoa. Maahan saapui buddhalaisuus tiibetiläisten mukana 600-luvulla. Maan ensimmäisenä hengellisenä johtajana pidetään Ngawang Namgyalia, joka otti itselleen arvonimen shabdrung. Hänen onnistui yhdistää Bhutanin hallitsevat suvut yhden hallinnon alaisuuteen, ja hänen toimestaan maahan rakennettiin dzongeja maan puolustamiseksi ja hallitsemiseksi.


title: Bhutanin historia

text:
Shabdrung hallitsi Bhutania hengellisenä johtajana aina 1900-luvun alkuun asti. Vuonna 1907 maan suurimman maakunnan Tongsan hallitsija Ugyen Wangchuck, käytti hyväkseen tilannetta jossa shabdrungin kuoltua ei tämän seuraajaa ollut valittu kolmeen vuoteen. Hän kruunautti itsensä maan johtavien buddhalaismunkkien ja sukujen hyväksynnällä Bhutanin kuninkaaksi, ja otti arvonimekseen druk gyalpo ja maasta tuli absoluuttinen monarkia.
Iso-Britannia, joka oli tehnyt Bhutanin kanssa suojelusopimuksen, hyväksyi Ugyen Wangchukin kuninkuuden. Kun Intia itsenäistyi, Bhutan siirtyi Iso-Britannian suojeluksesta Intian suojelukseen vuonna 1949.


title: Bhutanin historia

text: 1990-luvulla Bhutan kärsi sisäisistä levottomuuksista, johtuen kymmenientuhansien nepalia puhuvien karkottamisesta maasta. Ongelmista huolimatta Bhutan on kehittynyt kohti demokraattisempaa järjestelmää. Ensimmäiset vapaat vaalit maassa pidettiin vuonna 2008.


title: Bhutanin historia

text: Kivityökalut, aseet ja suurten kivirakennelmien jäänteet kertovat maan olleen asutettu jo 2000-luvulla eaa. Neoliittiselta kaudelta peräisin olevien legendojen puuttuminen antaa olettaa että tätä aiempaa asutusta ei ole ollut. Historioitsijat ovat rakentaneet Bhutanin varhaisista vaiheista teorian, että alueella sijaitsi valtio nimeltä "Lhomon", kirjaimellisesti etelän pimeys, tai "Monyul", eli pimeä maa. Monyul viittaa myös Bhutanin alkuperäisasukkaisiin monpa-kansaan.


title: Bhutanin historia

text: Tämän maan on arveltu olleen olemassa noin 500 eaa.–600 jaa., sillä maan eri nimet on mainittu vanhoissa bhutanilaisissa ja tiibetiläisissä teksteissä. Myös nimet "Lhomon tsendenjong", eli santelipuumaa ja "Lhomon khazhi", eli neljän tulitien maa esiintyvät vanhoissa tiibetiläisissä ja bhutanilaisissa kronikoissa. Jotkut tutkijat uskovat että varhaiset aluetta asustaneet olivat vuoriston alkuperäisasukkaita, monpia, jotka eivät olleet tiibetiläisiä eivätkä mongolitaustaisia, jotka myöhemmin saapuivat Bhutanin alueelle.


title: Bhutanin historia

text: Varhaisen Monyulin asukkaat harjoittivat shamanistista bon-uskontoa, joka korosti luonnon palvomista ja hyvien ja pahojen henkien olemassaoloa. Tämän jakson jälkipuoliskolla historiallisista legendoista ilmenee että Monyulin vaikutuspiiri ulottui duarien alueelle, joka rajoittuu nykyisiin Assamin, Länsi-Bengalin ja Biharin alueille Intiassa.


title: Bhutanin historia

text: Buddhalaisuus saapui nykyisen Bhutanin alueelle 600-luvulla, kun tiibetiläinen kuningas Strongtsen Gampo kääntyi buddhalaisuuteen ja määräsi rakennettavaksi kaksi buddhalaista temppeliä Bumthangiin keskiseen Bhutaniin ja Kyichuun Paron laaksoon, nykyisen Paron alueelle. Buddhalaisuus korvasi, mutta ei poistanut bon-uskonnon tapoja, jotka myös olivat levinneet Tiibetin alueelle 700-luvulla. Sen sijaan buddhalaisuuteen sulautui bon-uskonnon tapoja.


title: Bhutanin historia

text: Vuonna 747 buddhalainen pyhimys Padmasambhava, joka Bhutanissa tunnetaan nimellä Guru Rimpoche, ja joskus myös nimellä Toinen Buddha, tuli Bhutaniin Intiasta yhden lukuisten paikallisten kuninkaiden kutsumana. Kertoman mukaan hän kukisti paholaiset ja käännytti kuninkaan, minkä jälkeen hän jatkoi Tiibetiin. Tiibetistä palattuaan hän valvoi uusien luostarien rakentamista Paron laaksossa ja perusti päämajansa Bumthangiin. Perimätiedon mukaan hän perusti Nyingmapa-lahkon, joka tuli joksikin ajaksi maan hallitsevaksi uskonnoksi. Guru Rimpochella on suuri historiallinen ja uskonnollinen rooli kansallisena suojeluspyhimyksenä, joka osoitti tantran, ohjeet jotka kuvaavat luonnonläheisyyden voimaa. Gurun oppien jälkeisellä aikakaudella Bhutanin alueelle levisi intialaisia vaikutteita, kunnes tiibetiläisten muuttoliikkeen kasvu toi uusia kulttuurillisia ja uskonnollisia vaikutuksia.


title: Bhutanin historia

text: Tänä aikana Bhutanin alueella ei ollut valtionhallintoa. Sen sijaan maassa alkoi kehittyä pieniä itsenäisiä monarkioita 800-luvun alussa. Jokaista hallitsi kuningas, joista jotkut väittivät olevansa jumalallista alkuperää. Merkittävin näistä oli Bumthangin kuningaskunta. Samaan aikaan tiibetiläiset buddhalaismunkit olivat juurtaneet uskontonsa ja kulttuurinsa Bhutanin alueelle. Maahan suuntautui myös tiibetiläisten ja mongolien sotilasretkikuntia, jotka asettuivat maan hedelmällisiin laaksoihin. 11. vuosisadalla koko Bhutania asuttivat tiibetiläis-mongolialaiset joukot.


title: Bhutanin historia

text: Tiibetin ja Bhutanin alueet olivat mongolien vaikutuspiirissä 1300-luvulle asti, kunnes heidän oma poliittinen taantumansa vähensi heidän vaikutusvaltaansa. Tuolla ajanjaksolla Bhutanin poliittinen kehitys sai voimakkaita uskonnollisia vaikutteita. Maassa kilpailivat keskenään buddhalaisuuden eri koulukunnat, joista merkittävimmäksi oli 1400-luvulle tultaessa noussut gelug-suuntaus, jonka mukana Bhutaniin tuli Tiibetistä pienempiin vastakkaisiin lahkoihin kuuluneita munkkeja. Heidän mukanaan tuli Kagyu-koulukunta, jonka ansioksi on luettu dzongien, eli linnoitettujen luostarien käyttöönotto.


title: Bhutanin historia

text: Hallitsevimmaksi uskonlahkoksi maassa nousi kaguyn alalahko, drukpa-suuntaus, jonka perustajana oli tiibetiläinen munkki Phajo Drugom Zhigpo. Drukpa-suuntauksesta muodostui Bhutanin alueella uskonnollisen käytännön hallitseva muoto. 1100-luvulta 1600-luvulle asti kaguy- ja drukpa-suuntauksen lahkolaiset kilpailivat keskenään omista dzongeistaan.


title: Bhutanin historia

text: 1600-luvun alkuun saakka Bhutan koostui pienistä toisiaan vastaan sotineista läänityksistä, kunnes maan yhdisti tiibetiläinen lama ja sotilasjohtaja Ngawang Namgyal, joka saapui Bhutaniin vuonna 1616. Hän tuli Bhutaniin etsimään vapautusta gelug-koulukunnasta, jota johti Dalai Lama Lhasasta käsin. Hänen toimestaan maahan perustettiin teokraattinen hallinto, joka oli riippumaton tiibetiläisestä poliittisesta vaikutusvallasta, ja syntyi esimoderni Bhutan.


title: Bhutanin historia

text: Kukistettuaan kilpailevien koulukuntien johtajat ja tiibetiläiset hyökkääjät, Ngawang Namgyal otti itselleen arvonimen shabdrung, ja hänestä tuli Bhutanin ajallinen ja hengellinen johtaja. Hän julkisti lakijärjestelmän ja yhdisti voimakkaiden bhutanilaisten perheiden johtajat saman keskusvallan alle. Puolustaakseen maata hän rakennutti dzongeista linnoitusketjun tiibetiläisten hyökkäyksiä vastaan. Monet dzongit ovat yhä olemassa.


title: Bhutanin historia

text: Tiibetiläiset sotajoukot hyökkäsivät Bhutaniin vuosina 1629, 1931 ja 1639, toivoen että Ngawang Namgyalin suosio tukahtuisi, ennen kuin se leviäisi liian pitkälle. Hyökkäykset tukahdutettiin ja drukpa-koulukunnan voimakas läsnäolo kehittyi Bhutanin länsi- ja keskiosissa, mikä nosti Ngawang Namgyalin suosiota. Ensimmäisen sodan aikana Bhutanissa vieraili portugalilaisia jesuiittoja, mikä oli ensimmäinen kirjattu eurooppalaisten vierailu Bhutaniin. He tapasivat Ngawang Namgyalin ja esittelivät tälle tuliaseita, ruutia ja kaukoputkia ja tarjosivat apuaan tiibetiläisiä vastaan käydyissä taisteluissa, mutta shabdrung hylkäsi tarjouksen.


title: Bhutanin historia

text: Bhutan koki taas uuden hyökkäyksen Tiibetin suunnalta vuonna 1643, kun mongolien ja tiibetiläisten joukko pyrki tuhoamaan Bhutaniin, Nepaliin ja Sikkimiin pakenevat nyingmapa-pakolaiset. Mongolit olivat ottaneet haltuunsa uskonnollisen ja siviilivoiman valvonnan Tiibetissä 1630-luvulla ja he asettivat gelug-suuntauksen valtionuskonnoksi. Ngawang Namgyalin bhutanilaiset vastustajat tukivat mongolien hyökkäystä, mutta mongolit kukistettiin helposti Etelä-Bhutanin alangolla. Myös toinen vuonna 1647 tehty hyökkäys Bhutaniin epäonnistui.


title: Bhutanin historia

text: Ngawang Namgyalin aikana hallinto koostui valtiorakenteesta jossa oli valittu je khenpo, eli pääapotti ja teokraattinen siviilihallinto, jota johti druk desi, joka oli joko munkki tai maallikkojäsen. Hänet valittiin kolmivuotiskaudeksi, ja hänet valitsi aluksi lakiasiainneuvosto, myöhemmin valtioneuvosto eli Lhengye Zhungtshog. Valtioneuvosto oli keskeinen hallintoviranomainen, johon kuului alueellisia hallitsijoita, shabdrungin kamariherroja ja druk desi. Shabdrung oli valtionpäämies ja hänellä oli lopullinen valta uskonnollisissa ja siviilipuolen asioissa. Maan hallituksen kotipaikka oli 1200-luvulta alkaen Thimphuun rakennettu dzong keväällä, kesällä ja syksyllä. Talvipääkaupunki oli Punakha, jonne perustettiin dzong 1527. Valtakunta oli jaettu kolmeen alueeseen, itään, keskiseen ja länteen, joista kutakin johti ponlop, eli kuvernööri.


title: Bhutanin historia

text: Ngawang Namgyalin hallintoa sitoi Tsa Yig -niminen lakikirja, joka kuvasi henkistä ja siviilijärjestystä ja sääti lait julkishallinnolle ja yhteiskunnalliselle moraaliselle käyttäytymiselle. Buddhalaisen dharman luontaiset tehtävät ja hyveet olivat suuressa osassa uudessa lakikoodissa, joka säilyi 1960-luvulle saakka.


title: Bhutanin historia

text: Ngawang Namgyal kuoli vuonna 1651. Ja jotta Bhutan ei hajoaisi, hänen kuolemansa oli varjeltu salaisuus 54 vuotta. Hänen sanottiin hakeutuneen uskonnolliseen piilopaikkaan Bhutaniin, Sikkimiin tai Tiibetiin. Ngawang Namgyalia seurasivat vallassa hänen poikansa ja velipuolensa vuosina 1651 ja 1680. He aloittivat valtakautensa ollessaan vielä alaikäisiä, ja uskonnolliset ja siviilihallitsijat toimivat sijaishallitsijoina. He käyttivät harvoin valtaa omissa nimissään. Jatkuvuuden lisäämiseksi je khenpo ja druk desi kehittivät reinkarnaation käsitteen, jotta he pystyisivät säilyttämään valtansa jota he olivat kasvattaneet Ngawang Namgyalin aikana. Viimeinen hallitsija, joka miellettiin uudestisyntyneenä Ngawang Namgyalina, kuoli 1700-luvun puolivälissä. Kuitenkin shabdrungin puheen ja mielen uudestisyntyminen oli hyväksytty käsite 1900-luvulle saakka.


title: Bhutanin historia

text: Valtion uskonnon voima lisääntyi myös uudella luostarijärjestelmällä, joka pysyi voimassa 1990-luvun alkuun asti. 1600-luvun lopulla perustettiin käytäntö, jossa jokaisesta perheestä josta oli kolme tai useampi poika, vähintään yhden pojan tuli liittyä luostariin. Ajan myötä valtioneuvosto muuttui kuitenkin maallisemmaksi.


title: Bhutanin historia

text: Ensimmäisen perintöjakson aikana Bhutan ajautui konfliktiin Tiibetin ja Sikkimin kanssa. Maan sisäinen druk desin vastainen oppositio lähestyi tämän vastustajia Tiibetissä ja Sikkimissä. 1680-luvulla Bhutan hyökkäsi Sikkimiin kukistaakseen paikallisen kapinoivan valtiaan. Vuonna 1700 Bhutan hyökkäsi uudelleen Sikkimiin, ja vuonna 1714 tiibetiläiset hyökkäsivät Bhutaniin mongolien avustamana, mutta he eivät kuitenkaan saaneet hallittua maata.


title: Bhutanin historia

text: Vuonna 1728 Jigme Dakpa, jonka uskottiin olevan Ngawang Namgyalin ensimmäinen reinkarnaatio, tunnustettiin uudeksi shabdrungiksi. Häntä vastustivat Tiibetin tukemat oppisitiovoimat. Jigme Dakpan kannattajat voittivat tiibetiläisten tukemat joukot, mutta poliittinen tilanne jäi epävakaaksi. Alueelliset kilpailut vaikuttivat Bhutanin asteittaiseen hajoamiseen silloin, kun ensimmäiset brittiasiamiehet saapuivat.


title: Bhutanin historia

text: 1700-luvulla bhutanilaiset miehittivät Cooch Beharin kuningaskunnan Bhutanin eteläpuolella. Cooch Beharin rajah pyysi tukea Bhutania vastaan moguleilta vuonna 1730 ja Bhutanin vaikutusvalta alueella väheni. 1760-luvulla Thimphun hallinto katsoi taas Cooch Beharin kuuluvan alusmaakseen ja perusti sinne varuskunnan ja alkoi ohjata sen siviilihallintoa. Kun druk desi hyökkäsi Sikkimiin vuonna 1770, Cooch Beharin joukot tukivat hyökkäyksessä bhutanilaisia.


title: Bhutanin historia

text: Cooch Behar pyysi 1772 Brittiläiseltä Itä-Intian kauppakomppanialta apua bhutanilaisten karkottamiseksi ja myöhemmin 1774 myös hyökkäyksessä Bhutaniin. Bhutan kääntyi apua saadakseen Tiibetin Panchen-laman puoleen, joka toimi nuoren hallitsijan Dalai-laman sijaisena. Panchen-lama kuitenkin vastusti Bhutanin druk desiä ja vetosi Tiibetin vaatimuksiin Bhutanin yliherruudesta. Koska druk desi ei saanut apua Tiibetistä, hän solmi brittien kanssa rauhansopimuksen vuonna 1774, jossa Bhutan suostui vetäytymään 1730-luvun lopun rajojensa taakse. Brittien hallitseman Intian ja Bhutanin välille avattiin kaupankäynti, ja britit saivat maasta myös puutavaraa. Vuonna 1784 brittiläiset käänsivät Bhutanin hallintansa Bengaliin Duarien alueelle, missä rajat oli epäselvästi määritetty. Bhutanin hallinto jätti Duaarien alueen hallinnon paikallisille virkamiehille ja keräsi alueelta omia tulojaan. Kauppa- ja poliittiset suhteet Iso-Britannian ja Bhutanin välillä eivät kehittyneet, vaan sen sijasta britit olivat korvanneet tiibetiläiset maan merkittävimpänä ulkoisena uhkana.


title: Bhutanin historia

text: Rajakahakat vaivasivat brittiläisten ja Bhutanin suhteita vielä vuoden 1774 rauhansopimuksen jälkeen. Erimielisyyksien sovittamiseksi Bhutan lähetti Kalkuttaan lähettilään ja britit lähettivät lähetystön Thimphuun vuosina 1815 ja 1838. Vuonna 1838 britit tarjosivat sopimusta, jossa määrättiin luovuttamaan rajakahakoista vastuussa olevien virkamiesten luovuttamisesta, vapaata ja rajoittamatonta kauppaa Intian ja Bhutanin välillä, sekä Bhutanin siirtokunnan velkojen suorittamista briteille. Bhutan hylkäsi tarjouksen yrittäessään suojella riippumattomuuttaan.


title: Bhutanin historia

text: Bhutan säilytti lisääntyneistä sisäisestä levottomuudesta huolimatta määräysvallan osassa Assamin Duaareja sen jälkeen kun se joutui luopumaan Cooch Beharista 1760-luvulla. Kun brittiläiset saivat hallintaansa Ala-Assamin vuonna 1826, maiden välinen jännitys alkoi nousta. Bhutanin vuosittaiset maksut Assamin Duaarialueelle jäivät rästiin, mikä johti brittien sotilaallisiin maksupyyntöihin ja Bhutan menetti alueen tilapäisesti 1830-luvulla. Britit joutuivat kukistamaan sepoykapinan Intiassa vuosina 1857-1858, minkä jälkeen kauppakomppanian määräysvalta Intiassa päättyi, mikä esti brittien toiminnan joksikin aikaa. Bhutanin armeija tunkeutui Sikkimiin ja Cooch Behariin tehden ryöstöretkiä väestön keskuudessa. Britit vaativat druk desiä palauttamaan ryöstetyn omaisuuden ja vapauttamaan vangit, mutta vaatimukset jäivät huomiotta sillä druk desin väitettiin olevan tietämätön raja-alueen virkamiesten toimista Sikkimiä ja Cooch Beharia vastaan.


title: Bhutanin historia

text: Britannia lähetti rauhanehdotuksen Bhutanille vuonna 1864, jolloin maa kärsi sisäisistä levottomuuksista. Punakhan dzongpon, eli dzongin johtaja tai kuvernööri, oli noussut voitokkaasti druk desin valtaa vastaan. Bhutan hylkäsi tarjotun sopimuksen, minkä jälkeen britit julistivat sodan marraskuussa 1864. Bhutanilla ei juuri ollut toimintakykyistä armeijaa, ja olemassa olevat joukot koostuivat dzongien vartijoista, jotka olivat varustettu jousilla ja nuolilla, katapulteilla, miekoilla ja veitsillä. Maiden välille syttynyt duaarisota kesti viisi kuukautta ja se päättyi Bhutanin tappioon. Sodan jälkeen laaditussa Sinchulan rauhansopimuksessa Bhutan luovutti Assamin Duaarialueet ja Bengalin Duaarialueet, sekä osan Bhutanin kaakkoisesta Dewangirin alueesta brittien hallintaan, vastineeksi vuosittaisesta 50 000 rupian maksusta.


title: Bhutanin historia

text: 1870- ja 1880-luvuilla puhkesi Paron brittiläisvastaisen ja Trongsan brittiläismielisen ponlopin, eli kuvernöörin, välille valtataisteluja, jotka johtivat Tongsan ponlopin Ugyen Wangchuckin nousuun. Hän oli lyönyt poliittisia vastustajiaan ja yhdistänyt maan useiden sisällissotien ja kapinoiden seurauksena 1882-1885. Hänen voittonsa oli kuitenkin valtionhallinnolle kriisin aikaa, sillä brittivalta laajeni maan eteläosassa. Bhutanin länsipuolella Tiibet oli rikkonut Sikkimin vastaista rajaa, mikä aiheutti Tiibetin joutumisen brittien epäsuosioon. Britit pyrkivät löytämään vastineen mahdolliselle venäläisten vaikutusvallan nousulle Lhasassa, minkä vuoksi he halusivat avata kauppasuhteet Tiibetin kanssa. Ugyen Wangchuck näki tässä mahdollisuuden Britannian avustamiseen ja hän toimi välittäjänä Lhasassa Britannian valtuustossa. Britannia arvosti Ugyen Wangchuckin toimia ja tämän valta kasvoi Bhutanissa.


title: Bhutanin historia

text: kilpailevien laaksojen välille valtataisteluja, joiden seurauksena Bhutanissa syttyi sisällissota ja valtaan nousui Trongsan "ponlop" (kuvernöör) Ugyen Wangchuck. Valtakeskuksestaan Keski-Bhutanissa Wangchuck voitti poliittiset vihollisensa ja yhdisti maan vuosina 1882–1885 useiden kapinoiden ja sisällissotien jälkeen.


title: Bhutanin historia

text: Ugyen Wangchuck toiminta maan kansallisena johtajana liittyi siihen, että maan kaksinkertainen poliittinen järjestelmä oli vanhentunut ja tehoton. Hän raivasi tieltään johtavan kilpailijansa Paron ponlopin, ja istutti tämän tilalle oman kannattajansa ja sukulaisensa. Kun viimeinen shabdrung kuoli vuonna 1903, eikä hänen seuraavaa reinkarnaatiotaan ollut valittu vielä vuonna 1906, siviilihallinto tuli Uguen Wanchukin hallintaan. Vuonna 1907 54:s ja viimeinen druk desi vetäytyi syrjään eläköitymisen vuoksi.


title: Bhutanin historia

text: Ugyen Wangchuck käytti tilannetta hyväkseen ja kasvatti valtaansa. Marraskuussa 1907 johtavien buddhalaismunkkien, valtion virkamiesten ja tärkeiden perheiden johtajien kokous päätti lopettaa 300-vuotiaan kaksoisjärjestelmän, ja luoda Bhutanista absoluuttisen monarkian, ja vallasta tuli periytyvää. Ugyen Wanchuk valittiin maan ensimmäiseksi kuninkaaksi, Druk Gyalpoksi. Britannian hallitus, joka halusi Bhutaniin poliittista vakautta, tunnusti heti uuden monarkian.


title: Bhutanin historia

text: Bhutanin pohjoispuolella Tiibetissä tapahtumilla oli odottamattomat seuraukset. Kiina oli huolissaan brittien vallan kasvusta, ja Kiinassa pelättiin että britit saisivat valtaansa myös Tiibetin. Kiina päätti toimia ensin ja Kiinan armeija valtasi Tiibetin vuonna 1910. Tapahtumien seurauksena Dalai lama pakeni Intiaan. Tiibetin lisäksi Kiina asetti vaatimuksia myös Bhutanille, Nepalille ja Sikkimille. Kiinan toimien myötä brittien ja Bhutanin edut yhdistyivät.


title: Bhutanin historia

text: Bhutan ja Britannia laativat Punakhassa sopimuksen vuonna 1910, jonka mukaan britit saivat kaksinkertaistaa vuotuisen palkkionsa 100 000 rupiaan, eikä Britannia puuttuisi Bhutanin sisäisiin asioihin. Bhutan taas suostui noudattamaan Britannian neuvoja ulkosuhteissaan. Punakhan sopimus takasi Bhutanille myös puolustuksen Kiinaa vastaan.


title: Bhutanin historia

text: Bhutanissa suoritetut sisäiset uudistukset sisälsivät länsimaisten koulujen käyttöönottoa, Intian välisen kaupankäynnin kasvua ja buddhalaisen luostarijärjestelmän elvyttämistä. Ugyen Wangchuck oli valtakautensa loppupuolella huolissaan dynastian jatkuvuudesta, ja hän sai vuonna 1924 brittien vakuutuksen siitä, että hänen perheensä säilytti vallitsevan aseman Bhutanissa. Hänen pyyntönsä johti Bhutanin todellisen aseman kyseenalaistamiseen suhteessa alueen brittiylivaltaan, jolloin myös Bhutanin suhde Brittiläiseen Intiaan pysyi epäselvänä.


title: Bhutanin historia

text: Ugyen Wangchuck kuoli vuonna 1926, ja häntä seurasi toisena Druk Gyalpona hänen poikansa Jigme Wangchuck, joka hallitsi maata vuoteen 1952 asti. Hän jatkoi isänsä työtä modernisoimalla maata, rakensi lisää kouluja ja paransi tieverkostoa. Hänen aikanaan yhä useampia luostareita ja piirien hallituksia otettiin suoraan kuninkaan alaisuuteen.


title: Bhutanin historia

text: Bhutanin asema suhteessa Intiaan tarkistettiin uudelleen vuonna 1932, sillä oli edelleen epäselvää oliko Bhutan todellisuudessa osa Intiaa, jolla oli vain sisäinen itsemääräämisoikeus. Lontoossa tehdyn päätöksen mukaan Bhutanille jätettiin mahdollisuus liittyä Intiaan tai säilyä itsenäisenä, kun Intian itsenäisyys Britanniasta toteutuu. Bhutan päätti pysyä itsenäisenä, jonka myös Intia hyväksyi. Kun Britannia vetäytyi Intiasta vuonna 1947, päättyi myös Britannian ja Bhutanin välinen liitto. Bhutan säilytti sisäisen hallintansa ja Intia seurasi Britanniaa Bhutanin suojelijana ja päätti olla puuttumatta Bhutanin sisäisiin asioihin. Jotkut historioitsijat uskovat, että jos Intialla olisi ollut eturistiriitoja Kiinan kanssa tällä ajankohdalla, joita sillä oli kymmenen vuotta myöhemmin, se ei ehkä olisi suostunut niin helposti Bhutanin itsenäiseen asemaan.


title: Bhutanin historia

text: Kolmantena Druk Gyalpona aloitti vuonna 1952 Jigme Dorji Wangchuck. Hänen ensimmäinen uudistuksensa oli lakiasäätävä kansalliskokous, Tshongdu, joka perustettiin vuonna 1953. Tämä oli merkittävä edistysaskel kohti perustuslaillista monarkiaa. Kuningas pystyi edelleen antamaan kuninkaallisia asetuksia ja pystyi käyttämään veto-oikeutta kansalliskokouksen päätöksiin.


title: Bhutanin historia

text: Kiinan kansanarmeijan hyökättyä Tiibetiin vuonna 1951 Bhutan sulki pohjoisen rajansa ja vahvisti siteitään Intiaan, Kiinan mahdollisen hyökkäyksen torjumiseksi. Vähentääkseen Kiinan uhkaa Bhutan aloitti suureksi osaksi Intian rahoittaman nykyaikaistamisohjelman. Uudistuksiin liittyi orjuuden ja köyhyyden poistaminen, sekä oikeuslaitoksen erottaminen hallituksen toimeenpanovallasta. Tieverkon kehittämistä jatkettiin ja yhteyttä Intian tasankojen ja Keski-Bhutanin välillä parannettiin. Dzonghasta tehtiin maan kansallinen kieli ja muihin kehityshankkeisiin kuuluivat Paron kansallismuseon ja kansallisarkiston perustaminen. Dorjin hallitsijasuvun asema päivitettiin vuonna 1958, ja lonchenille, eli pääministerille, jaettiin osa vallasta. Uudistukset heikensivät absoluuttista monarkiaa ja vallan perinteistä hajauttamista alueellisten johtajien kesken, mutta keskushallinnon rooli taloudellisten ja sosiaalisten asioiden hoidossa vahvistui.


title: Bhutanin historia

text: Lonchenina toimineen kuninkaan veljen Jigme Palden Dorjin johdolla modernisoitumispyrkimyksiä jatkettiin 1960-luvulla. Vuonna 1962 Dorji kuitenkin joutui epäsuosioon kuninkaallisen armeijan päälliköiden keskuudessa, sotilasajoneuvojen käytön vuoksi ja noin viidenkymmenen upseerin pakkoeläköitymisen vuoksi. Dorji myös pyrki supistamaan valtion tukemia uskonnollisia instituutioita. Huhtikuussa 1964 Druk Gyalpon ollessa Sveitsissä sairaalahoidossa, Dorji murhattiin Phuntsholingissa. Murhan takana oli sotilashenkilöstö, joiden mukana oli armeijan esikuntapäällikkö Namgyal Bahadur, joka oli Druk Gyalpon setä. Hänet teloitettiin salamurhan vuoksi.


title: Bhutanin historia

text: Dorjia seurasi virkaa tekevänä lonchenina hänen veljensä Lhendup Dorji, ja armeijan päällikkönä toimi jonkin aikaa Druk Gyalpon veli Namgyal Wangchuck. Epävakaa tilanne jatkui edelleen. Joidenkin historioitsijoiden mukaan vallankumouksellinen kamppailu johtui ristiriidoista Wangchuckille uskollisten ja modernien Dorjin kannattajien välillä. Kyseessä ei ollut monarkin vallan lopettaminen tai vähentäminen, vaan täysi vapaus Intian puuttumisesta maan asioihin. Jotkut historioitsijat uskovat että vuoden 1964 kriisi ei ollut poliittinen, vaan kyseessä oli kilpailu vallasta maan palatsissa Dorjin suvun ja Druk Gyalpon tiibetiläisen rakastajan Yangkin ja hänen isänsä välillä. Kansalliskokous teki vuonna 1965 päätöksen, jonka mukaan Lhendup Dorji ja muut perheenjäsenet karkotettiin. Jännittynyt poliittinen tilanne jatkui taas murhayrityksenä Druk Gyalpoa vastaan vuonna 1965. Dorjit eivät kuitenkaan olleet osallisina murhayritykseen.


title: Bhutanin historia

text: Vuonna 1966 valtionhallinnon tehostamiseksi kuningas Jigme Dorji Wangchuck teki Thimphusta maan ympärivuotisen pääkaupungin. Vuonna 1968 kansalliskokouksen toimivaltaa lisättiin Druk Gyalpoon nähden, kuningas itse ei tehnyt mitään Wangchuck-dynastian vallan heikentämisen eteen, mutta seuraavana vuonna hän vaati että kansalliskokous uudistaa kolmen vuoden välein kuninkaan valtuudet hallita maata.


title: Bhutanin historia

text: Ulkopolitiikassa Jigme Dorji Wangchuckin aikana tehtiin myös uudistuksia. Bhutan pyrki olemaan neutraali ja sitoutumaton suhteissaan Kiinaan ja Intiaan. Maa pyrki lisäämään kansainvälisiä yhteyksiään, kuin mitä aiemmin oli ollut Intian ohjatessa maan ulkopolitiikkaa. Vuonna 1962 Bhutan liittyi Aasian ja Tyynenmeren maiden väliseen Colombo-yhteistyöohjelmaan. Vuonna 1971 Bhutan otettiin YK:n jäseneksi. Intia pyrki pitämään Bhutanin vakaana puskurivyöhykkeenä ja jatkoi Bhutanille myönnettävää huomattavaa kehitysapua.


title: Bhutanin historia

text: Jigme Dorji Wangchuck kuoli vuonna 1972, ja häntä seurasi Druk Gyalpona hänen poikansa Jigme Singye Wangchuck, joka oli valtaan noustessaan 16-vuotias. Wangchuck-dynastian ja Dorji-suvun siteet korostuivat, sillä uuden kuninkaan äiti oli lonchenina toimineen Jigme Palden Dorjin sisar. Kuninkaan neuvonantajina toimivat aluksi hänen vanhemmat sisarensa ja äitinsä. Hänen viralliset kruunajaisensa pidettiin vuonna 1974, minkä jälkeen Wanchukin ja Dorjin sukujen välejä helpotettiin perumalla maanpaossa olleiden Dorji-suvun jäsenten karkotukset. Tätä kuitenkin edelsivät selonteot uuden Druk Gyalpon salamurhasuunnitelmista, ennen tämän virallisia kruunajaisia. Juoni paljastui kolme kuukautta ennen kruunajaisia, ja sen alullepanija oli Yangki. Kolmekymmentä henkilöä pidätettiin, heidän joukossaan korkeita hallinto- ja poliisiviranomaisia.


title: Bhutanin historia

text: Bhutanin länsipuolella sijaitsevan Sikkimin kuningaskunnan vuoden 1975 tapahtumilla oli merkittävä vaikutus Bhutanin tulevaan politiikkaan. Nepalin ja Bhutanin välissä sijaitsevan Sikkimin monarkia oli kestänyt yli 300 vuotta, mutta kansanäänestyksen myötä kuningaskunta lakkautettiin. Sikkimiläiset olivat maassa vähemmistönä, ja kansanäänestyksessä vaikutti erityisesti Sikkimin nepalilainen enemmistö. Sikkim liittyi Intiaan maan 22. osavaltiona.


title: Bhutanin historia

text: Hallitus pyrki 1980-luvulla erilaisin määräyksin säilyttämään Bhutanin kulttuurisen omaleimaisuuden ”yksi valtio, yksi kansa” -politiikalla, jota kutsutaan nimellä "driglam namzha," eli kansalliset tavat ja etiketti. Kaikkien bhutanilaisten, myös nepalinkielisten, täytyy esimerkiksi pitää bhutanilaisten kansallispukua hallituksen rakennuksissa, dzongeissa ja temppeleissä. Koulutuksessa on suosittu dzongkhan kieltä nepalin kielen kustannuksella, joka pudotettiin pois koulujen opetusohjelmasta vuonna 1989.


title: Bhutanin historia

text: Politiikkaa ovat kritisoineet paitsi ihmisoikeusjärjestöt, myös Bhutanin nepalilaista alkuperää oleva Lhotshampa-väestönosa, joka tuntee sen olevan suunnattu heitä vastaan. Omasta näkökulmastaan bhutanilaiset suojelevat himalajanbuddhalaista kulttuuria ja elämäntapaa, joka on käytännössä tuhoutunut viereisessä Sikkimissä nepalilaisten liian suuren maahanmuuton vuoksi.


title: Bhutanin historia

text: 1980-luvulla nepalilaisia oli arvioita 28 % Bhutanin väestöstä, epävirallisten arvioiden mukaan määrä saattoi olla 30–40 %. Bhutanin eteläosissa nepalilaiset muodostivat enemmistön.


title: Bhutanin historia

text: Jännitteet nepalilaisten ja bhutanilaisten välillä kasvoivat 1980-luvun lopulla vuoden 1985 kansalaisuuslain myötä. Lain mukaan vain ennen vuotta 1958 Bhutanissa asuneet nepalilaiset maahanmuuttajat saisivat Bhutanin kansalaisuuden, mikäli he pystyvät todistamaan asuneensa Bhutanissa tuolloin.


title: Bhutanin historia

text: 1990-luvun alussa Bhutan karkotti Lhotshampa-väestöä, joka muodosti kuudesosan Bhutanin väestöstä. Seuranneissa nepalilaisten mielenosoituksissa ja niiden jälkeisissä väkivaltaisuuksissa kuoli eri lähteiden mukaan 300 ihmistä, 500 haavoittui ja 2000 pidätettiin. Noin 100 000 ihmistä ajettiin Bhutanista pakolaisleireille Nepaliin ja Sikkimiin. Ihmisoikeusjärjestöt pitivät Bhutanin toimia etnisenä puhdistuksena. Vielä 20 vuotta myöhemmin UNHCR:n pakolaisleireillä asui sama määrä ihmisiä, heidän uudelleensijoituksensa kolmansiin maihin alkoi vuonna 2007.


title: Bhutanin historia

text: Ihmisoikeusongelmista huolimatta Bhutan on kehittynyt kohti demokraattisempaa järjestelmää 1990-luvun ja 2000-luvun taitteessa. Vuonna 1998 kuningas Jigme Singye Wangchuck teki suuria poliittisia uudistuksia, joissa hän siirsi suurimman osan vallastaan kansalliskokoukselle. Tämä katsottiin uudistukseksi joka saattaisi lieventää maan etnisiä jännitteitä ja parantaisi Bhutanin kansainvälistä mainetta. Vuonna 2005 kuningas ilmoitti luopuvansa vallasta poikansa hyväksi, kun maassa järjestetään demokraattiset parlamenttivaalit vuonna 2008. Hän luopui vallasta kuitenkin jo joulukuussa 2006, ja hänen poikansa Jigme Khesar Namgyal Wangchuck otti vallan käytännössä haltuunsa, vaikka hänet kruunattiinkin vasta vuonna 2008.


title: CART-kausi 2002

text: CART-kausi 2002 oli CART-sarjan 24. kausi. Kausi alkoi 10. maaliskuuta ja päättyi 17. marraskuuta.


title: CART-kausi 2002

text: Kauden mestaruuden voitti brasilialainen Cristiano da Matta.


title: CART-kausi 2003

text: CART-kausi 2003 oli CART-sarjan 25. ja viimeinen CART -nimellä ajettu kausi. Kausi alkoi 23. helmikuuta ja päättyi 26. lokakuuta. Mestaruuden voitti kanadalainen Paul Tracy. Kaudesta 2004 lähtien sarja kulki nimellä Champ Car.


title: Champ Car -kausi 2004

text: Champ Car -kausi 2004 oli Champ Car -sarjan 26. ja ensimmäinen Champ Car -nimellä ajettu kausi. Kausi alkoi 18. huhtikuuta ja päättyi 7. marraskuuta. Mestaruuden voitti ranskalainen Sébastien Bourdais.


title: Champ Car -kausi 2005

text: Champ Car -kausi 2005 oli Champ Car -sarjan 27. ja toinen Champ Car -nimellä ajettu kausi. Kausi alkoi 10. huhtikuuta ja päättyi 6. marraskuuta. Mestaruuden voitti ranskalainen Sébastien Bourdais.


title: Champ Car -kausi 2007

text: Champ Car -kausi 2007 oli Champ Car -sarjan 29. ja viimeinen kausi. Kausi alkoi 8. huhtikuuta ja päättyi 11. marraskuuta. Mestaruuden voitti ranskalainen Sébastien Bourdais.


title: Gala (laulaja)

text: Gala Rizzatto, joka esiintyy etunimellään Gala (s. 6. syyskuuta 1975 Milano, Italia), on italialainen poplaulaja ja lauluntekijä, joka asuu New Yorkissa. Gala on myynyt yli kuusi miljoonaa levyä maailmanlaajuisesti. Hänen esikoisalbuminsa "Come into My Life" sisälsi platinaa myyneet singlet ”Freed from Desire”, ”Let a Boy Cry” ja ”Come into My Life”, jotka sijoittuivat musiikkilistojen kärkisijoille Euroopassa, Etelä-Amerikassa, Venäjällä sekä Lähi-idässä.


title: Luettelo Kärkölän julkisista taideteoksista ja muistomerkeistä

text: Luettelo Kärköläm julkisista taideteoksista ja muistomerkeistä sisältää Kärkölän kunnassa olevat pysyvät patsaat, muistomerkit ja muistolaatat.


title: Jääsiideri

text: Jääsiideri (ice cider, apple icewine englanniksi tai cidre de glace ranskaksi; myydään ice apple wine yhdysvalloissa) on siiderin vastine jääviinille. fermentoitu juoma, joka on rypäleiden sijaan valmistettu jäätyneestä omenamehusta. Kuten jääviinissä, pakastuminen konsentroi omenan luonnollisia sokereita ja makuja. Tuloksena korkeampi alkoholipitoisuus, sekä tuhdimpi maku kuin perinteisen menetelmin valmistetussa siiderissä.


title: Jääsiideri

text: Ice cider on alun perin luotu Kanadan Quebecissä, jossa alueen luonnollisesti kylmät lämpötilat ja omenalle ystävällinen ympäristö yhdistyvät. Quebecin jääsiiderillä on nimisuoja ja vaatimukset ja säännöt tuotannolle. Nykyisin jääsiideriä tuotetaan muillakin alueilla, joissa ilmasto saavuttaa riittävät pakkaset, mutta sopii myös omenoille. Useat jääsiiderin valmistajat Quebeckin ulkopuolella ovat ilmoittaneet seuraavansa Quebecin traditiota valmistuksen menetelmien suhteen. Jääsiiderin nimellä kuitenkin myydään myös tuotteita, joissa on joustettu tuotantovaatimuksista.


title: Jääsiideri

text: Ice cider kehitettiin Quebecissa, kun Christian Barthomeuf, viinintekijä Dunhamista, loi prosessin vuonna 1989 saksalaisten eisweinien innoittamana. Quebec ilmasto sopii paljon paremmin omenoiden kuin viinirypäleiden kasvatukseen, ja samoja tekniikoita voidaan soveltaa molempiin hedelmiin. Vuonna 1994 Barthomeuf työskenteli Francois Pouliot kanssa La Face Cachée de la Pomme siiderimöllä, jossa jääsiiderin prosessia kehitettiin. Ensimmäinen virallinen jääsiiderin nimellä kulkenut pullo, La Ciderie St. Nicholas, ilmestyi Quebec hallituksen alkoholimonopoliin (SAQ) vuonna 1999.  Vuonna 2008 Quebecissa astui voimaan tuotantosäännökset, ja joulukuussa 2014 Quebeckin jääsiideri sai nimisuojan (IGP), joka vahvisti kansainvälisiä sääntöjä ja vaatimuksia tuotannon suhteen.


title: Jääsiideri

text: Nykyisin Quebecissa on olemassa yli 50 tuottajaa. Tämä on innoittanut tuottajia muuallakin, ja jääsiiderin tuottajia löytyy nyt muualtakin Kanadasta, Yhdysvalloista, jossa erityisesti Vermont laajenee tuottajana, sekä Euroopasta, jossa Pohjois-Eurooppaan on muodostumassa jääsiiderin valmistusta sopivien olosuhteiden vuoksi. Ruotsissa Brännland Cider sitoutui noudattamaan mukaeltuja Quebecin määritelmiä ruotsalaisen jääsiiderin määritelmänä vuonna 2012 ja vuonna 2017 saman teki Suomessa Kuura Cider.


title: Jääsiideri

text: Jääsiideriä voidaan tehdä kahdella tavalla, jotka tiivistävät luonnolliset sokerit jäädyttämisen avulla: kylmäkonsentraatio (cryoconcentration) ja kylmäuutos (cryoextraction). Tyypillisimmät jääsiideriin käytetyt omenat ovat vähätanniinisia ruokaomenoita. Kanadassa McIntosh, Cortland, Empire ja Spartan. Suomessa esimerkiksi Lobo, Aroma. Koska kylmäuuttaminen vaatii omenoiden säilymistä oksilla normaalia pidempään ja omenoiden jäätyminen vaatii pidempiaikaisen pakkasen, uusia lajikkeitakin on kehitetty erityisesti jääsiiderin tuotantoa ajatellen.


title: Jääsiideri

text: Yleisimmässä käytetyssä menetelmässä (lähes 95% jääsiidereistä) omenat poimitaan kypsinä puista ja jätetään viileävarastoon odottamaan kylmempiä säitä. Loppuvuodesta omena mehustetaan. Mehu viedään säiliössä ulos jäätymään. Hitaasti mehu jäätyy, saattaen välillä hieman sulaakin. Kun mehu on kokonaan jäätynyt, se tuodaan sisälle sulamaan. Sulamisen aikana sokeripitoisempi, maukkaampi aines sulaa matalamman sulamispisteen vuoksi aiemmin ja valuu ensimmäisenä ulos.


title: Jääsiideri

text: Sen jälkeen mehu käy sammioissa tai tankeissa kuusi-seitsemän kuukautta ennen kuin se pullotetaan. Tämä menetelmä antaa tuottajalle paljon enemmän kontrollia prosessin kulkuun.


title: Jääsiideri

text: Tässä menetelmässä jäätyneet omenat ovat puissa talveen saakka. Ne poimitaan kun lämpötila on -8 °C ja -15 °C, yleensä sen jälkeen, kun 3 yötä on kulunut noissa lämpötiloissa. Tämä voi vaatia paljon työvoimaa lyhyellä varoitusajalla ja täysin sään mukaisesti, joten on mahdollista jättää myös poimittuja omenoita ulkotiloihin, kunnes sää on riittävän kylmä. Tämä tekniikka on hyvin samanlainen kuin miten Amarone on tehty, ja on identtinen ice winen kanssa.


title: Jääsiideri

text: Mehun ja veden erottuminen tapahtuu hedelmässä mehun sijaan. Omenat puristetaan osittain jäisinä, jolloin makein aines puristuu mehuna ulos. Lopputuloksena saatua nektaria käytetään alhaisessa lämpötilassa noin 8 kuukautta. Tämä menetelmä on herkkä ja lisää huomattavasti tuotantokustannuksia, koska enemmän omenoita tarvitaan tuottamaan sama määrä siideriä kuin perinteiset menetelmät. Jopa 50-100 omenaa tarvitaan yhteen pulloon jääsiideriä.


title: Jääsiideri

text: On myös mahdollista yhdistää kaksi yllä mainittua menetelmää tehdä jääsiideri.


title: Jääsiideri

text: Muitakin menetelmiä käytetään jääsiideri tai omenajääviini nimellä myytävissä tuotteissa, enimmäkseen sokerin lisäämistä ja keinotekoista pakastamista. Ne eivät kuitenkaan kuulu määritelmällisesti Quebecin tradition jääsiideriin.


title: Jääsiideri

text: Jääsiiderillä on useita vaatimuksia Quebecin käsityöläistuottajien ja viranomaisten asettamana. Määrittelemällä tietyt selkeät säännöt ja vaatimukset voidaan luoda oma traditio ja juomakategoria, jossa Quebecilaiset ovatkin jo onnistuneet jääsiiderin valmistuksen levitessä maailman sopiville alueille. Koska Ruotsissa ja Suomessa on valmistajien taholta julistettu ehdotus alkuperäisen Quebecin tradition ylläpitämisestä pienin muutoksin, tässä esitetyt vaatimukset pohjaavat niihin.


title: Jääsiideri

text:
Jääsiideri valmistetaan käyttämällä omenamehusta, jonka sokeripitoisuus on ennen käymistä 30 astetta Brix, tiivistyminen on tapahtunut luonnon olosuhteissa ja lopputuotteen jäännössokeripitoisuus on vähintään 130 grammaa litrassa. Alkoholia til.% on oltava lopputuotteessa enemmän kuin 7% mutta alle 13%. Lisäksi:
Näiden säännösten tarkoituksena on suojata oikeaa jääsiideriä halvemmilta kopioilta, jotka eivät noudata yhtä tiukkaa tuotantoprosessia. Ne toimivat myös kuluttajille juomakategorian tyypillisyyttä ylläpitävänä ohjeena.


title: Jääsiideri

text: Jääsiideri tarjoillaan tyypillisesti aperitiivina ennen ateriaa, jälkiruokaviininä sellaisenaan, tai juustojen tai jälkiruoan kanssa aterian jälkeen. Sen korkeampi alkoholipitoisuus ja kalliimpi tuotantoprosessi johtaa yleensä 375mL pullokokoon (puolikas tyypillisestä viinipullosta), mutta 200mL pullot ovat myös kasvamassa suosiota. Jääsiiderin on kuvattu olevan "rikas omenan flavoreissa", mutta maku voi vaihdella suuresti riippuen siiderin alkuperästä ja valmistusmenetelmästä. Jäännössokeria tasaa yleensä voimakas hapokkuus, joka tekee siideristä intensiivisen makuelämyksen raikkaalla lopulla. Tynnyrikypsytys voi tuoda lisäelementtejä makuprofiiliin. Yleensä jääsiideri kestää varastointia useita vuosia.


Luettelo Sysmän julkisista taideteoksista ja muistomerkeistä sisältää Sysmän kunnassa olevat pysyvät patsaat, muistomerkit ja muistolaatat.


title: Nobody But You (Cesár Sampsonin kappale)

text: Nobody But You on itävaltalaislaulaja Cesár Sampsonin esittämä kappale, jolla hän edusti Itävaltaa vuoden 2018 Eurovision laulukilpailussa.


text: Kappale kilpaili Euroviisujen finaalissa, jossa se sai 342 pistettä ja saavutti sijan 3.


title: Find Me

text: Find Me voi tarkoittaa seuraavia:


title: Pankkilakko

text: Pankkilakko tarkoittaa pankin toimihenkilöiden lakkoa.


title: Pankkilakko

text: Suomen ja Pohjoismaiden ensimmäinen pankkilakko alkoi 31.1.1963. Työtaistelu kesti kolme päivää. Lakon taustalla olivat edellisen syksyn johtavien virkamiesten suuret palkankorotukset. Ne johtivat palkankorotusvaatimuksiin muillakin aloilla. Pankkimiesliiton korotusvaatimus oli miehille 29–46 % ja naisille 46–67 %. Näiden lisäksi vaadittiin 4 %:n yleiskorotusta. Lakko päättyi sovintoon, jossa miesten palkkoja korotettiin 14–27 % ja naisten 21–37 %. Nämä luvut sisälsivät 4 %:n yleiskorotuksen.


title: Pankkilakko

text: Suomen toinen pankkilakko käytiin toukokuun alussa 1973. Se kesti kaksi viikkoa. Lakko merkitsi yhteiskunnassa merkittävää mullistusta. Henkilöasiakkaat nostivat ennen lakkoa tileiltään suuria määriä käteistä. Setelien määrä kasvoi suuresti. Lakkoilulla saatu etu jäi pieneksi. Työnantajan korkein palkankorotustarjous ennen lakkoa oli ollut 100 mk/kk tai 5,2 %. Lakon jälkeinen sopimus toi 110 mk/kk tai 5,2 %.


title: Pankkilakko

text: Vuonna 1990 koettiin kolmas pankkilakko. Se alkoi Pankkitoimihenkilöliiton julistamalla ylityökiellolla ja ns. italialaisella lakolla, jossa työtä tehtiin hidastellen, mikä heikensi pankin antamaa palvelua. 19.1.1990 alkoi laaja-alainen maksuvälityssaarto. Maksujen välitys pankkiryhmien välillä lopetettiin. Vastatoimena työnantajaliitto julisti työsulun 1.2.1990 alkaen. Samana päivänä alkoi lakko. Työsulku koski valtaosaa Pankkitoimihenkilöliiton jäsenistä. Lakko lopetti yritysten rahaliikenteen miltei kokonaan. 1970-luvun kaltaista käteisen nostoryntäystä ei nyt koettu, koska asiakkailla oli jo runsaasti pankkikortteja, joilla he voivat maksaa ostoksensa. Lakon aikana moni työnantaja maksoi työntekijöiden palkat käteisenä palkkapusseissa kuten ennen vanhaan. Lakosta tuli pitkä, ja se loppui vasta 4.3.1990. Liiton palkankorotusvaatimus oli ollut 10 %. Siihen ei päästy, vaan korotukseksi tuli maaliskuusta alkaen 3,25 % ja kesäkuussa 2,75 % lisää. Työnantajien sovintoesitykseen nähden lakkoilulla saatiin alle 10 markan palkankorotus kuukaudessa. Lakonaikainen ansionmenetys ei sillä korvautunut.


title: Pankkilakko

text: Postipankki sai pankkilakoista kilpailuetua. Koska Postipankin henkilöstö ei kuulunut Pankkitoimihenkilöliittoon, Muiden pankkien ollessa suljettuina Postipankit pysyivät auki lakkojen ajan. Merkittävä määrä asiakkaista ja rahoista siirtyi muista pankeista Postipankin suuntaan. Työtaistelut olivatkin Postipankille merkittäviä markkinointitilaisuuksia.


title: Pankkilakko

text: Viikonlopputyön ehdoista ja palkankorotuksista aiheutuneet erimielisyydet johtivat pankkilakkoon vuoden 2017 lopussa. Lakko kesti vuoden kaksi viimeistä arkipäivää ja jatkui yhden arkipäivän tauon jälkeen tammikuun alussa. Tammikuun lakko sulki Aktian, Nordean ja Danske Bankin konttorit sekä suurimman osan Osuuspankkien konttoreista. Työtaisteluun johti erimielisyys viikonlopputyöstä, varsinkin lauantaityöstä. Työnantajapuoli halusi sijoittaa työntekijöiden työvuoroja kaikille viikonpäiville, kun taas työntekijäpuoli vaati, että viikonlopputyö pysyisi vapaaehtoisena kuten se oli siihen asti ollutkin. Työntekijöiden ja työnantajien yhdessä teettämän kyselyn mukaan asiakkaista kaksi kolmasosaa halusi pankkipalvelua iltaisin ja viikonloppuisin. Työnantajapuolen mukaan viikonlopputyön käyttö oli kuitenkin ollut rajoittunutta, koska ehdoista ei ollut pystytty riittävästi sopimaan.


title: Markku Kotilainen

text: Markku Kustaa Kotilainen (s. 23. syyskuuta 1953) on suomalainen taloustieteilijä ja tutkimusjohtaja. Hän on koulutukseltaan valtiotieteiden tohtori (kansantaloustiede) Helsingin yliopistosta. Hänen väitöskirjansa aihe oli ”Exchange Rate Unions: A Comparison with Currency Basket and Floating Rate Regimes”. Hän on opiskellut lisäksi Munsterin yliopistossa ja Kielin yliopiston alaisessa maailmantalouden tutkimuslaitoksessa (Institut fur Weltwirtschaft) advanced studies in international economic policy research -ohjelmassa. Hän työskentelee Elinkeinoelämän tutkimuslaitoksessa (Etla) tutkimusjohtajana tutkimusohjelmassa ”makrotalous, kansainvälinen talous ja suhdanteet”. Ennen tätä tehtävää hän toimi Etlassa tutkijana, ennustepäällikkönä ja tutkimuspäällikkönä. Ennen Etlaan tuloaan Kotilainen työskenteli vanhempana tutkijana valtiovarainministeriön kansantalousosastolla (1985–1986) ja sitä ennen tutkijana Pellervon taloudellisessa tutkimuslaitoksessa (PTT) (1983–1985). Kotilaisen keskeiset tutkimusalueet ovat olleet kansainvälinen makrotalous, ulkomaankauppa ja suorat sijoitukset sekä suhdannevaihtelut. Merkittävä osa tutkimuksesta on käsitellyt Euroopan integraatiota, erityisesti talous- ja rahaliittoa. Lisäksi hän on tehnyt aluetalouden ja innovaatioiden tutkimusta. Kotilainen on johtanut Etlan ennustetoimintaa 1996–2000 ja uudelleen vuodesta 2009 alkaen.


title: Phyllis Francis

text: Phyllis Chanez Francis (s. 4. toukokuuta 1992 New York) on yhdysvaltalainen pikajuoksija. Hän on 400 metrin juoksun maailmanmestari sekä 4 × 400 metrin viestin olympiavoittaja ja maailmanmestari.


title: Phyllis Francis

text: Francis saavutti alle 20-vuotiaiden Pan-Amerikan mestaruuskilpailuissa 2011 pronssia 400 metrillä ja kultaa 4 × 400 metrin viestissä. Hän voitti NCAA:n sisäratojen mestaruuden 400 metrillä 2014 Pohjois-Amerikan halliennätyksellä 50,46. Hän voitti IAAF World Relays -kilpailuissa 2015 kultaa 4 × 400 metrin viestissä. Pekingin MM-kilpailuissa 2015 hän sijoittui 400 metrillä seitsemänneksi ja juoksi alkuerissä 4 × 400 metrin viestissä, jossa Yhdysvallat sai loppukilpailussa toisella kokoonpanolla hopeaa.


title: Phyllis Francis

text: Francis juoksi Rio de Janeiron olympialaisissa 2016 kolmannen osuuden Yhdysvaltojen joukkueessa, joka voitti kultaa 4 × 400 metrin viestissä ajalla 3.19,06. Samojen kisojen 400 metrillä hän sijoittui viidenneksi. Hän voitti sisäratojen Ydhysvaltojen-mestaruuden 300 metrin juoksussa 2017. Hän voitti IAAF World Relays -kilpailuissa 2017 kultaa 4 × 400 metrin viestissä sekä pronssia 4 × 200 metrin viestissä, jonka alkuerissä hän juoksi.


title: Phyllis Francis

text: Francis voitti 400 metrin maailmanmestaruuden Lontoossa 2017 ennätyksellään 49,92. Lisäksi hän juoksi ankkuriosuuden kultaa voittaneessa Yhdysvaltojen 4 × 400 metrin viestijoukkueessa.


title: Samuli Halonen

text: Samuli Halonen (s. 26. toukokuuta 1976 Ruokolahti) on suomalainen muusikko. Hän on toiminut rumpalina muun muassa yhtyeissä Marko Haavisto & Poutahaukat, Jytäjyrsijät, Puolikuu, Turo’s Hevi Gee, The ASAP’s ja Rok-Gryzuny. Lisäksi Samuli Halonen toimii freelancer-rumpalina.


title: Riitta Kylänpää

text: Riitta Kylänpää (s. 1957) on suomalainen toimittaja ja kirjailija, joka sai vuonna 2017 Tieto-Finlandia-palkinnon kirjoittamastaan elämäkerrasta "Pentti Linkola – ihminen ja legenda" (Siltala 2017). Voittajan valitsi finalistien joukosta uutistoimittaja-kirjailija Matti Rönkä.


title: Riitta Kylänpää

text: Kylänpää työskentelee toimittajana "Suomen Kuvalehdessä". Hänen muita kirjojaan ovat "Kasvaako sisiliskoista saunassa krokotiileja – muistikuvia lapsuudesta" (Atena 2003) ja "Nyt vasta näen" (Otava 2009), jossa suomalaisvaikuttajat kertovat elämänsä tärkeistä hetkistä.


title: Jon Cleary

text: Jon Cleary (22. marraskuuta 1917 Sydney, Australia – 20. heinäkuuta 2010 Sydney, Australia) oli australialainen kirjailija. Clearyn teokset ovat juonenkerronnaltaan taitavaa viihdettä, mutta paikoin niissä liittyy seikkailuihin psykologisia, yhteiskunnallisia ja moraalisia ristiriitoja.


title: Jon Cleary

text: Clearyn köyhä katolinen perhe asui Sydneyn esikaupungissa Erskinevillessa. Hän kävi katolisen veljeskunnan koulua mutta joutui vähävaraisuuden vuoksi lopettamaan kesken. 1930-luvun lamavuosien sekalaisten töiden ja työttömyysjaksojen päätteeksi hän liittyi 1940 armeijaan ja palveli Lähi-idässä ja Papua-Uudella-Guinealla. Vuodesta 1941 hän kirjoitti viikoittain jutun sydneyläiseen Daily Mailiin. Hän tuli 1946 Sydney Morning Heraldin kirjoituskilpailussa toiseksi romaanillaan "You Can't See Round Corners". Palkintorahoilla hän lähti Englantiin ja asui sen jälkeen kymmeniä vuosia Euroopassa ja Yhdysvalloissa ja kirjoitti. Vuosina 1948–1951 hän teki juttuja Australian News and Information Bureaulle. Sinä aikana hän kirjoitti useita jännitys- ja seikkailuromaaneja.


title: Jon Cleary

text: Cleary palasi Australiaan ja asettui Kirribilliin. Hän kirjoitti Sydneyyn sijoittuvan poliisiromaanisarjan, jonka päähenkilö on poliisi Scobie Malone. Hänestä tuli vähitellen Australian tuotteliaimpia ja kaupallisesti menestyneimpiä kirjailijoita. Suomentamatonta romaania "The Sundowners " (1951) on myyty yli kolme miljoonaa. Hän kirjoitti käsikirjoituksia radiolle ja televisiolle. Monien hänen kirjojensa pohjalta on tehty elokuvia, kuten "Maankiertäjät" ("The Sundowners", 1960).


title: Jon Cleary

text: Hyvämuistisena Cleary kirjoitti vanhalla kirjoituskoneella sanoina mitattuna 1 500 sanaa päivässä. Hän harrasti aamukävelyjä satamassa, mutta tultuaan pahoinpidellyksi hän luopui retkistä. Clearyn kuoltua hänen elinikäisiin ystäviinsä kuulunut kirjailija Morris L. West piti muistopuheen.


title: Jon Cleary

text: Cleary oli vuodesta 1946 naimisissa kirjailija Joy Clearyn o.s. Lucas kanssa tämän kuolemaan (2003) asti. Joy Cleary kirjoitti yhden romaanin "Strike Me Lucky" (1959).


title: Palestiinan levottomuudet 2017

text:
Palestiinan levottomuudet 2017 olivat vuoden 2017 lopussa Gazassa ja Länsirannalla tapahtuneita palestiinalaisten väkivaltaisia ja aseellisia protesteja, ja Israelin sotilaallisia vastauksia niihin. Yhdysvaltain presidentti Donald Trump tunnusti Jerusalemin virallisesti Israelin pääkaupungiksi. Päätös suututti muslimit, joiden pyhä kaupunki Jerusalem myös on. Pienehköjä levottomuuksia oli Gazassa ja Länsirannalla parina ensimmäisenä viikkona.
Näissä Israel vastasi väkivallalla palestiinalaisten aggressioihin. Laajempaa intifadaa ei alussa syntynyt, mutta väkivallan kierteen kiihtyminen uhkasi.
Yhdysvaltain presidentti Donald Trump hyväksyi 2. joulukuuta 2017 lausunnon, jonka mukaan Jerusalem on Israelin pääkaupunki. Konressi oli säätänyt lausunnon jo vuonna 1995, mutta aiemmat Yhdysvaltain presidentit olivat jatkuvasti lykänneet päätöstä. Päätöksen kun pelättiin johtavan levottomuuksiin Lähi-idässä ja häiritsevän Oslon rauhanprosessia. Mutta Trumpin mielestä rauhanprosessi ei toiminut, ja tarvittiin jotain uutta. Trump allekirjoitti lausunnon, koska oli kristitty ja halusi tukea juutalaisia.


title: Palestiinan levottomuudet 2017

text: Trump halusi täyttää vaalilupauksensa ja varmistaa kristillisten konservatiivien tuen sisäpolitiikassa. Israelin hallitus ja monet kansalaiset kiittivät lausuntoa. Palestiinan hallitus ja Hamas tuomitsivat sen jyrkästi jo etukäteen. Monet yksittäiset Euroopan maat tuomitsivat päätöksen. Vaikka Israel oli käytännössä pitkään pitänyt Jerusalemia pääkaupunkinaan, päätös suututti muslimit. Tämä johtui siitä, että Jerusalem on myös muslimien mielestä pyhä kaupunki. Palestiinan johto katsoi Yhdysvaltain asettuneen Israel-Palestiina-kiistassa nyt selkeästi Israelin puolelle.Islamilaiset maat ja monet länsimaat tuomitsivat Trumpin päätöksen levottomuksia lietsovaksi. Na katsoivat Yhdysvaltain romuttavan rauhansuunnitelmaa ja ajavan palestiinalaisia ahtaammalle.


title: Palestiinan levottomuudet 2017

text: Hamas uhkasi 7. joulukuuta 2017 Istraelia uudella kansannousulla. Torstaina 7. joulukuuta oli monin paikoin pieniä kahnauksia Länsirannalla. Niissä palestiinalaiset nuoret kivittivät Israelilaissotilaita. Israelin armeija vastasi kumiluodein ja kovilla ampumalla. Israel myös iski Gazaan tankein. Israel keskitti sotilaita Länsirannalle. Hamas ampui Gazasta joitain raketteja Israeliin eikä kukaan kuollut. Israeli iski ilmasta Gazaan vastauksena tähä ja tappoi kaksi. 9. päivän iltaan mennessä kahnauksissa oli kuollut neljä ihmistä, ja 300 haavoittunut. Loukkaantuneista noin 50 tarvitsi sairaalahoitoa. Kuolleista kolme kuoli Israelin Gazan tekemissä ilmaiskuissa. Näistä ainakin kaksi oli hamasin jäseniä.


title: Palestiinan levottomuudet 2017

text: Lavottomuudet jatkuivat. Hamas ampui lähes joka yä raketteja Israeliin. Nissä ei loukakantunut kukaan. Israel vastasi raketteihin ilmasiskuilla. Perjantaina 15. joulukuuta muutama tuhat palestiinalaista osoitti mieltään Länsirannalla ja Gazassa. Ainakin 150 palestiinalaista loukkaantui, neljä kuoli israelin sotilaiden ammuttua. Yksi kuollut oli pyörätuolipotilas. Israelin sotilaat pyrkivät ampumaan pahimpina kansankiihottajina pitämiään kohti Gazassa.


title: Palestiinan levottomuudet 2017

text:
Pitkäperjantai on sekä juutalaisten että arabien juhla, omalla tavallaan.
Gazan palestiinalaisaktivistit aloittivat suurmielensoituksen, jossa vaativat palestiinalaisten paluuta vuotta 1947 edeltäville alueille . Aktivistit yrittivät iskeä israelin armeijan joukkojen kimppuun. He heittelivät palopommeja. Israelin armeija ampui kovilla ja maan ilmavoimat iskivät palestiinalaiskohteisiin.
Israelin armeija haavoitti tulituksellaan 750:ta ja tappoi 12 mielenosoittajaa. Ilmavoimat pommittivat kolmea Hamas-kohdetta.


title: Elina Käsnänen

text: Elina Käsnänen (s. 15. huhtikuuta 1988) on suomalainen lentopalloilija, joka edustaa salolaista LP Viestiä.


title: Elina Käsnänen

text: Käsnänen on voittanut LP Viestissä kaksi SM-kultaa (2009 ja 2017) SM-pronssia (2008, Salon Viesti) ja kolme Suomen Cupia (2007, 2008, 2016).


title: Elina Käsnänen

text: Käsnänen debytoi Mestaruusliigassa 30.9.2006 LiigaEuran paidassa Pieksämäkeä vastaan. Euran kauden jälkeen hän siirtyi kahdeksi kaudeksi Saloon, jossa saavutti SM-pronssia, SM-kultaa sekä kaksi Suomen Cupin mestaruutta. Kauden 2009-2010 Käsnänen pelasi Pieksämäki Volleyssa kauden päätyttyä liigakarsintojen kautta sarjapaikan säilyttämiseen.


title: Elina Käsnänen

text: Viiden välivuoden jälkeen Käsnänen lämmitteli lajimuistojaan 2-sarjassa, kunnes palasi Mestaruusliigaan ja LP Viestiin kaudeksi 2016-2017 voittaen heti tuplamestaruuden.


title: Elina Käsnänen

text: Hänellä on LP Viestin kanssa sopimus voimassa vuoteen 2018.


title: Elina Käsnänen

text: Käsnänen on pelipaikaltaan passari ja hänen pituutensa on 179 cm.


title: Spider-pasianssi

text: Spider-pasianssi on yksi pasianssipelin variaatioista.


title: Spider-pasianssi

text: Spider-pasianssin tavoite on saada kaikki pelikortit väreittäin suuruusjärjestykseen – kuninkaasta aina ässään asti.


title: Spider-pasianssi

text: Spider-pasianssin pelaamista varten tarvitaan kaksi tavallista 52 pelikortin pakkaa.


title: Spider-pasianssi

text: 54 pelikorttia asetellaan kymmeneen pinoon seuraavasti:


title: Spider-pasianssi

text: Kun kaikki pelikortit on aseteltu värisuoraksi kuningas-kortista ässään sekä siirretty kotikentälle, peli päättyy.


title: Spider-pasianssi

text: Spider-pasianssissa on yleisesti kolme eri vaikeustasoa: Helppo (1 maa), keskitaso (2 maata) ja vaikea (4 maata). [1]


title: Spider-pasianssi

text: Spider-pasianssia kahdella pakalla, joka osaltaan tekee matematiikasta ja todennäköisyyksistä pelin takana suurinumeroisia. Mahdollisuudet muuttuvat myös huomattavasti riippuen monellako maalla Spider-peliä pelataan. Mielenkiintoista on, että vaikka pelaisit vain yhdellä maalla, on mahdollista että jakoa ei ole mahdollista voittaa – vaikka tekisit kaiken oikein! Näitä jakoja ei kuitenkaan satu kovinkaan usein. [1]


title: Spider-pasianssi

text: Monet hyvät Spiderin pelaajat pystyvät kuitenkin voittamaan lähes jokaisen jaon pelatessaan yhdellä tai kahdella maalla. Tämä johtuu puhtaasti siitä, että yhdellä maalla pelatessa mahdollisia jakoja on noin 10^100, kahdella maalla 10^126 ja neljällä 10^145. Nämä luvut ovat erittäin suuria, eikä niitä pysty juurikaan käsitteellistämään. Näin ollen saatat pystyä pelaamaan tuhansia pelejä yhdellä tai kahdella maalla – ja läpäisemään ne kaikki – jos vain teet kaiken oikein, eikä sinulle satu tähtitieteellisen huono onni korttijaon suhteen. [1]


title: Spider-pasianssi

text: Neljällä maalla Spider-pasianssin pelaaminen onkin oma juttunsa. Jos pelaat jokaisen jaon, on mahdollisuus läpäisyyn vain alle 10 prosenttia. [1]


title: Scandinavian Bank

text: Scandinavian Bank Ltd. on pohjoismaisten pankkien Lontooseen perustama pankki.


title: Scandinavian Bank

text: Scandinavian Bank perustettiin vuonna 1968 Lontooseen. Pankin perusti konsortio, johon kuuluivat Suomesta Yhdyspankki, Ruotsista Skandinaviska Banken, Tanskasta Den Danske Landmandsbank ja Norjasta Bergens Privatbank. Myöhemmin mukaan liittyivät vielä Den Danske Provinsbank ja Landsbanki Island.


title: Scandinavian Bank

text: Pankin toiminta alkoi 1969. Se menestyi hyvin ja kasvoi. 1980-luvun puolivälissä sen taseen koko oli lähes puolet SYP:n taseesta. Menestyksen taustalla oli pankin etabloituminen kaikkialle maailmaan.


title: Scandinavian Bank

text: Omistuskonsortio purettiin, kun pankin osakaspankit itse asettautuivat Lontooseen. SYP myi oman osuutensa Skandinaviska Enskilda Bankenille. Kaupan neuvottelivat SYP:n puolelta Erik Stadigh ja Björn Wahlroos. Ostaja katui kauppoja jälkikäteen.


title: Mestaritalo

text: Mestaritalo on nykyisin pääasiassa toimistokäytössä oleva Fazerin entinen teollisuustalo Helsingin Punavuoressa. Sisäpihoineen se täyttää Tehtaankadun, Telakkakadun, Pursimiehenkadun ja Perämiehenkadun välisen korttelin kokonaisuudessaan.


title: Mestaritalo

text: Mestaritalo sijaitsee korttelissa nro 120, jolle 1800-luvulla annettiin nimi Hamppavarpunen. Kortteliin rakennettiin 1800-luvulla joukko puutaloja, joiden rakennuttajista monet olivat merimiehiä. Talojen pihamailla kasvoi omenapuita, syreenipensaita ja ryytimaita.


title: Mestaritalo

text: Vähitellen koko kortteli tuli Fazerin omistukseen, joka rakennutti siihen makeistehtaansa. Teollisuusrakennuksen ensimmäinen osa valmistui Telakkakadun puolelle vuonna 1898. Sen suunnitteli Waldemar Aspelin dresdeniläisen arkkitehti H. Kiekelheynin laatimien luonnosten pohjalta, ja se oli alkujaan kolmikerroksinen. Tuohon aikaan Helsingin kantakaupungin eteläosiin suunniteltiin laajaa teollisuusaluetta, mistä Tehtaankadun nimi yhä muistuttaa, mutta alueelle oli ehditty rakentaa vain muutama teollisuuslaitos, ennen kuin se vuonna 1899 päätettiin kaavoittaa asuntoalueeksi. Mestaritalon korttelista kuitenkin purettiin viimeisetkin puiset asuintalot vuoteen 1923 mennessä, sillä Fazerin tehdasrakennusta oli siihen mennessä laajennettu vaiheittain koko korttelin kokoiseksi. Laajennuksia suunnittelivat arkkitehdit Walter Jung ja E. Fabritius, myöhemmin myös Karl Malmström ja Robert Tikkanen. Myös rakennuksen vanhin, alkujaan kolmikerroksinen osa oli korotettiin laajennusten yhteydessä viisi-, osittain jopa seitsenkerroksiseksi.


title: Mestaritalo

text: Kun Hanko talvisodan jälkeen joutui Neuvostoliitolle, siirrettiin myös siellä toiminut, Fazerin vuodesta 1927 lähtien omistama keksitehdas "Finsk-Engelska Buisquitfabriks Ab" Mestaritaloon. Samalla tämä Fazerin tytäryhtiö sai nimen "Hangon Keksi Oy".


title: Mestaritalo

text: Mestaritalon kuva esiintyi aikoinaan yleisesti Fazerin mainoksissa ja myös makeisten käärepapereissa.


title: Mestaritalo

text: Vaikka rakennusta oli useita kertoja laajennettu, 1950-luvulla Fazerin tehtaan toiminnot eivät mahtuneet enää kokonaan siihen, vaan osa niistä siirtyi naapurikortteliin. Samalla vuosikymmenellä Fazer ryhtyi myös rakentamaan silloiseen Helsingin pitäjän (nyk. Vantaan) Vaaralaan uutta teollisuusrakennusryhmää, "Fazerilaa", johon tehtaan tuotanto siirtyi kokonaisuudessaan vuoteen 1961 mennessä.


title: Mestaritalo

text:
Fazerin muutettua pois Mestaritaloon sijoittui ennen kaikkea metalliteollisuuden pienyrityksiä, joista monet toimivat viereisen Wärtsilän telakan alihankkijoina. Talossa on toiminut myös muun muassa Wärtsilän telakan ammattikoulu sekä Helsingin Käsityö- ja Teollisuusyhdistys.
Metallialan yrityksiä talossa toimii jonkin verran edelleenkin, mutta vähitellen suuri osa niistä on siirtynyt muualle ja tilalle on tullut etupäässä televisioyhtiöitä, mainostoimistoja ja arkkitehtitoimistoja..


title: Mestaritalo

text: Nykyisin Mestaritalossa toimii enimmäkseen mainos- ja media-alan yrityksiä sekä sijoituspalveluyhtiöitä ja arkkitehtitoimistoja. Lisäksi rakennuksen alakerrassa sijaitsee Hagelstamin huutokauppakamari, jolla on tiloja myös naapurikorttelissa Tehtaankadun toisella puolella, sekä biljardisali.


title: Mestaritalo

text: Mestaritalon naapurina viereisessä korttelissa on Merikortteli, joka niin ikään on kokonaisen korttelin laajuinen, nykyisin suurelta osin toimistokäytössä oleva teollisuusrakennus.


title: Mestaritalo

text: Helsingin raitiolinjan 1 eteläinen päätepysäkki on Mestaritalon ja viereisen Merikorttelin välissä Pursimiehenkadulla. Saapuessaan päätepysäkille ja kääntyessään siellä paluusuuntaan vaunut tekevät täyden kierroksen Mestaritalon ympäri.


title: Natriumpersulfaatti

text: Natriumpersulfaatti eli natriumperoksodisulfaatti tai natriumperoksidisulfaatti (NaSO) on natrium- ja persulfaatti-ionien muodostama epäorgaaninen ioniyhdiste. Yhdistettä voidaan käyttää muun muassa hapettimena ja katalyyttinä.


title: Natriumpersulfaatti

text: Huoneenlämpötilassa natriumpersulfaatti on väritöntä kiteistä ainetta. Yhdiste liukenee erittäin hyvin veteen. Sekä kiinteä natriumpersulfaatti että sen vesiliuokset ovat voimakkaita hapettimia. Kuumennettaessa yhdiste hajoaa natriumsulfaatiksi ja hapeksi. Natriumpersulfaatti ärsyttää voimakkaasti silmiä, ihoa ja hengitysteitä. Aineelle altistumisesta voi seurata oireina yskää, kurkkukipua ja pahoinvointia.


title: Natriumpersulfaatti

text: Natriumpersulfaattia valmistetaan hapettamalla elektrolyyttisesti natriumsulfaatin vesiliuosta. Natriumpersulfaattia voidaan käyttää hapettimena muun muassa tekstiilien valkaisussa ja kyyppivärjäyksessä. Yhdistettä voidaan myös käyttää paristoissa depolarisoivana yhdisteenä, uima-altaiden desinfiointiin, metallien syövyttämiseen ja polymerointikatalyyttinä.


title: Palkka pankkiin

text: Palkka pankkiin -järjestelmä tarkoittaa Suomessa sitä, että palkka maksetaan pankkitilille. Järjestelmän käyttö on Suomessa nykyisin pakollista erityistilanteita lukuun ottamatta.


title: Palkka pankkiin

text: Palkka pankkiin -järjestelmä otettiin Suomessa käyttöön 1950-luvulta alkaen. Järjestelmä yleistyi erityisesti 1960-luvulla. Kehityksen kärjessä olivat Kansallispankki ja Postisäästöpankki. Lopullisesti järjestelmä yleistyi ja muodostui pääsääntöiseksi palkanmaksumuodoksi 1968. Pakolliseksi se tuli vuonna 2013.


title: Palkka pankkiin

text:
Palkansaajan kannalta järjestelmän etuja ovat olleet mm. seuraavat Yhdyspankin mainostamat hyödyt:
Pankeille järjestelmä toi lisää henkilöasiakkaita. Sen avulla pankit saivat myös lisää likviditeettiä toiminnan pyörittämiseen. Kääntöpuolena oli pankkien työmäärän nopea kasvu, mikä kasvatti kustannuksia. Järjestelmän yleistyessä pankkeihin syntyi suuri joukko ilmaispalveluja, joiden muuttaminen myöhemmin maksullisiksi aiheutti palkansaajissa levottomuutta. Palkkatilit eivät ainakaan Yhdyspankille olleet kovin kannattavia: suuri tapahtumamäärä vaati työvoimaa, tietokonekapasiteetteja ja tiloja.


title: Roosa Heikkiniemi

text: Roosa Heikkiniemi (s. 30. joulukuuta 2000) on suomalainen lentopalloilija, joka edustaa salolaista LP Viestiä.


title: Roosa Heikkiniemi

text: Heikkiniemi debytoi liigassa Kuortaneen valmennuskeskuksen joukkueessa 8.11.2016 Pölkky Kuusamoa vastaan. Kaudeksi 2017-2018 Heikkiniemi siirtyi edustamaan kotikaupunkinsa LP Viestiä.


title: Roosa Heikkiniemi

text: Heikkiniemi on perheen kolmas lentopallon pääsarjatason pelaaja: isä Sami Heikkiniemi pelasi 506 liigaottelua ja isosisko Ronja Heikkiniemi pelaa samassa liigajoukkueessa kaudella 2017-2018


title: Roosa Heikkiniemi

text: Hänellä on LP Viestin kanssa sopimus voimassa vuoteen 2018.


title: Roosa Heikkiniemi

text: Heikkiniemi on pelipaikaltaan yleispelaaja ja hänen pituutensa on 175 cm.


title: Valkoinen orjakauppa (elokuva)

text: Valkoinen orjakauppa () on vuonna 1910 valmistunut tanskalainen mykkäelokuva. Valkoisesta orjakaupasta kertovan melodraaman on ohjannut August Blom. Sen pääosia esittävät Ellen Diedrich ja Lauritz Olsen.


title: Valkoinen orjakauppa (elokuva)

text: Nuori Anna-tyttö vastaa työpaikkailmoitukseen, jossa tarjotaan seuraneidin paikkaa Lontoossa. Perillä käy ilmi, että hän on joutunut ihmiskaupan uhriksi bordelliin. Anna onnistuu lähettämään kirjeen vanhemmilleen, ja hänen lapsuudenystävänsä Georg lähtee vapauttamaan häntä. Paikallisen yksityisetsivän ja Scotland Yardin avulla Georg onnistuu löytämään Annan ja monivaiheisen takaa-ajon jälkeen ihmiskauppiaat saadaan kiinni. Lopuksi Anna ja Georg päättävät mennä naimisiin.


title: Valkoinen orjakauppa (elokuva)

text: Nordisk Films Kompagnin ensimmäinen valkoisesta orjakaupasta kertova elokuva oli Viggo Larsenin "Valkoinen orjatar" ("Den hvide Slavinde") vuonna 1907. Aarhusilainen Fotorama-yhtiö tarttui aiheeseen vuonna 1910 ja tuotti Tanskan ensimmäisen ”pitkän” elokuvan "Den hvide Slavehandel". Alfred Cohnin ohjaamasta noin 40-minuuttisesta elokuvasta tuli suuri menestys, jolloin Nordisk Films päätti tehdä siitä oman versionsa. Juoneltaan ja kohtauksiltaan lähes identtistä, mutta hieman lyhyempää "Valkoista orjakauppaa" esitettiin rinnakkain Fotoraman elokuvan kanssa, ja parempien levityskanaviensa ansiosta Nordisk sai sen myytyä myös muualle Eurooppaan.


title: Valkoinen orjakauppa (elokuva)

text: Fotoraman "Den hvide Slavehandelia" pidetään yleisesti tanskalaisen mykkäelokuvan ensimmäisenä ”eroottisena melodraamana”. Lajityypin suosio perustui sensaatiomaisiin aiheisiin, joissa yhdistettiin seksiä, rikollisuutta ja väkivaltaa. Rohkeiden ja kiellettyjen teemojen käsittelyn mahdollisti opettavainen sävy, jonka avulla pyrittiin hämäämään vastikään syntynyttä elokuvasensuuria. Fotorama ja Nordisk julkaisivat valkoisesta orjakaupasta useita jatko-osia, ja myöhemmin aiheesta tuli suosittu myös Yhdysvalloissa. Nordiskin "Valkoisen orjakaupan" ja sen seuraajien sekä Kosmoraman "Kuilun" (1910) kansanvälinen menestys sai myös muiden maiden elokuvayhtiöt siirtymään pitkiin kokoillan elokuviin, mikä puolestaan synnytti uuden alueellisiin yksinoikeuksiin perustuvan levitysjärjestelmän.


title: Valkoinen orjakauppa (elokuva)

text: Nordisk Filmsin julkaisema plagiaatti aiheutti suuren skandaalin, ja Th. S. Hermansenin Fotorama uhkasi Ole Olsenin yhtiötä oikeustoimilla. Tanskan tekijänoikeuslaki ei kuitenkaan suojellut elokuvia, ja asia sovittiin tuomioistuimen ulkopuolella. Fotorama sai oikeuden levittää Nordiskin elokuvia Tanskassa, Norjassa ja myöhemmin myös Ruotsissa, jotka muodostivat vain pienen osan Nordiskin markkinoista. Fotorama puolestaan rajoitti omaa tuotantoaan ja keskittyi vuoden 1913 jälkeen kokonaan elokuvien levitystoimintaan.


title: Valkoinen orjakauppa (elokuva)

text: Nordiskin versiota esitettiin Suomessa pian Tanskan ensi-illan jälkeen. Sitä mainostettiin pisimmäksi Helsingissä näytetyksi elokuvaksi, jonka esitys kesti lähes tunnin ajan. "Valkoisen orjakaupan" kerrottiin olleen suuri yleisömenestys eri puolilla maata. Kuopiossa poliisimestari kielsi sen esittämisen alle 18-vuotiaille, mikä herätti ivallisia kommentteja paikallisissa lehdissä. Tanskalaiset pitkät elokuvat ja yksinoikeuksiin perustuva levitysmalli tekivät pian läpimurtonsa myös Suomessa.


title: Valkoinen orjakauppa (elokuva)

text: Nordiskin "Valkoinen orjakauppa" on nähtävissä European Film Gateway -sivustolla. Fotoraman versiosta on säilynyt vain lyhyitä katkelmia.


title: Sukapäät

text: Sukapäät ("Cynosurus") on heinäkasvien (Poaceae) heimoon kuuluva kasvisuku. Sukuun luetaan kuuluvaksi yhdeksän lajia, joiden lisäksi yhdeksän muun sukuun kuvatun lajin taksonominen asema on toistaiseksi epäselvä. Sukapäät eroavat muista heinäsuvuista omanlaisensa kukinnon myötä.


title: Sukapäät

text: Sukapäät ovat monivuotisia sekä matalakasvuisia heiniä, joilla on lyhyt ja paksu juurakko. Sukapäät kasvavat löyhinä mättäinä, ja niiden varret ovat kasvutavaltaan pystyjä. Lehdet ovat tasaisia sekä kapeita, ja lehtitupet ovat avoimia. Kieleke on lyhyt ja kalvomainen. Sukapäiden kukinto on tähkää muistuttava, hyvin tiivis röyhy, jonka haarat ovat lyhyitä. Kussakin röyhyn haarassa on yksi tai useampia tähkylöitä, jolloin kunkin lisääntymiskykyisen tähkylän ympärillä on yksi marto tähkylä. Marroissa tähkylöissä on kampamaisesti järjestäytyneitä teräväkärkisiä suomuja. Lisääntymiskykyisissä tähkylöissä on kahdesta viiteen kaksineuvoista kukkaa. Tähyklöiden kaleet ovat keskenään yhtä suuria, yksisuonisia ja naskalikärkisiä. Ulkohelpeet ovat pyöreäselkäisiä ja niissä on lyhyt vihne. Heteiden ponnet ovat violetteja tai keltaisia.


title: Sukapäät

text: Suvun lajeista Suomessa kasvaa otasukapää ("Cynosurus cristatus"), jota tavataan Suomessa nykyisin lähinnä vain Ahvenanmaalla. Suomessa on tavattu myös vihnesukapäätä ("Cynosurus echinatus"), mutta siitä ei ole tehty havaintoja Suomessa enää 1950-luvulla tai sen jälkeen.


title: Sukapäät

text: Sukapäiden ("Cynosurus") suvun tieteellinen nimi tulee koiran häntää tarkoittavista kreikankielisistä sanoista "kynos" (suom. koira) ja "oura" (suom. häntä) viitaten sukapäiden omanlaiseen kukinnon ulkonäköön.


title: Ecuador kesäolympialaisissa 2016

text: Ecuador osallistui Rio de Janeiron kesäolympialaisiin 5.–21. elokuuta 2016. Tämä oli Ecuadorin neljästoista osallistuminen olympialaisiin maan tehtyä debyyttinsä vuonna 1924.


title: Ecuador kesäolympialaisissa 2016

text: Ecuador sai lähetettyä 38 urheilijasta koostuneen joukkueen, joista 23 oli miehiä ja 15 naisia. Kilpailijat osallistuivat 13 eri urheilulajiin. Joukkue oli suurin Ecuadorin koskaan lähettämä joukkue - edellinen ennätys oli vuodelta 2012 Lontoon olympialaisista.


title: Ecuador kesäolympialaisissa 2016

text: Ecuadorin joukkueessa oli 20 osallistujaa, joilla oli aiempaa kokemusta olympialaisista. Kahdella osallistujalla nämä olivat neljännet olympialaiset.


title: Ecuador kesäolympialaisissa 2016

text: Maa valitsi lipunkantajaksi Andres Chochon mutta hän kieltäytyi kunniasta vedoten harjoitteluunsa. Maa vaihtoi lipunkantajaksi judoka Estefania Garcian, joka otti Chochon paikan viime minuuteilla johtaakseen maata avajaisseremoniassa.


title: Ecuador kesäolympialaisissa 2016

text: Ecuador ei onnistunut saavuttamaan ensimmäistäkään mitalia. Parhaiten maan edustajista pärjäsi Alexandra Escobar, joka sijoittui neljänneksi painonnoston naisten 58 kiloisten sarjassa.


title: Yrjö Collan

text: Yrjö Wilho (Vilho) Rafael Collan (1887 – 20. helmikuuta 1937 Turku) oli suomalainen osuustoimintamies ja yritysjohtaja.


title: Yrjö Collan

text: Collanin vanhemmat olivat lääketieteen ja kirurgian tohtori Johannes Collan ja Anna Charlotta Sallmén ja puoliso vuodesta 1909 Lyyli Vilhelmiina Sinisalo. Collan tuli ylioppilaaksi Helsingin suomalaisesta yhteiskoulusta 1905 ja valmistui agronomiksi 1908, filosofian kandidaatin tutkinnon hän suoritti 1909. Toimittuaan lyhyen ajan Tuusulan kansanopiston maatalousaineiden opettajana sekä Pellervo-Seuran osuusmeijereiden kirjanpidon ja taloudenhoidon konsulenttina Collan siirtyi Ilmajoelle karjanhoidon konsulentiksi 1910–1914 ja samalla karjanhoitokoulun johtajaksi 1912–1915. Julkaistuaan 1915 "Sianhoidon oppikirjan" hänestä tuli Suomen Sianjalostusyhdistyksen sihteeri ja konsulentti 1915–1917. Karjanmyyntiosuuskuntien perustettua keskusjärjestön Collan pyydettiin sen johtajaksi 1916–1919 ja hän toimi myös järjestön Helsingin liikekonttorin johtajana 1917–1918. Järjestön muotouduttua keskusliike Suomen Karjakeskuskunnaksi Collanista tuli sen toimitusjohtaja vuonna 1919. Tätä tehtävää hän hoiti aina vuoteen 1935 asti ja oli vielä sen jälkeen keskusliikkeen johtokunnan jäsen. Collan oli myös maanviljelijä, joka hoiti Korsossa omistamaansa tilaa.


title: Mikko Juusola

text: Mikko Juusola (s. 17. maaliskuuta 1998 Kuusamo) on suomalainen jääkiekkoilija, joka edustaa SM-liigajoukkue Kalevan Palloa. Hän on pelipaikaltaan vasen laitahyökkääjä. KalPan päävalmentaja Sami Kapanen kuvaili Juusolaa seuran A-nuoria valmentaessaan taitavaksi, tekniseksi ja hyvät hyökkäysvaistot omaavaksi pelaajaksi.


title: Mikko Juusola

text: Juusola on Kuusamon Pallo-Karhujen kasvatti. Hän muutti 14-vuotiaana Ouluun ja siirtyi Oulun Kärppiin kaudeksi 2012–2013. Kaudella 2013–2014 Juusola voitti koko C-nuorten SM-karsintojen maalipörssin ja sijoittui pistepörssissä toiseksi edellään vain TuTon Santeri Virtanen. Hän oli myös C-nuorten SM-sarjan runkosarjassa Kärppien paras pistemies tehoilla 28+36=64, joilla Juusola sijoittui sarjan pistepörssissä kolmanneksi. Hän voitti myös tehoilla 6+17=23 pudotuspelien syöttöpörssin ja sijoittui pistepörssissä toiseksi edellään vain Janne Kuokkanen. Juusola voitti kauden päätteeksi C-nuorten SM-hopeaa. Kaudella 2014–2015 hän oli Kärppien B-nuorten paras pistemies ja syöttäjä tehoilla 15+27=42. Juusola voitti kauden päätteeksi B-nuorten Suomenmestaruuden.


title: Mikko Juusola

text: Kaudeksi 2015–2016 Juusola siirtyi Kalevan Pallon A-nuoriin. Hänet valittiin A-nuorten SM-liigan syyskuun 2017 kuukauden tulokaspelaajaksi. Juusola voitti kauden päätteeksi A-nuorten SM-pronssia. Kaudella 2016–2017 hän nousi KalPan varakapteeniksi. Juusola voitti joukkueen sisäisen piste-, maali- ja syöttöpörssin tehoilla 20+34=54, joilla hän jakoi koko A-nuorten SM-liigan pistepörssin kolmannen sijan Ilveksen Joona Koppasen kanssa. Juusola valittiin kauden päätteeksi sarjan toiseen tähdistökentälliseen.


title: Mikko Juusola

text: Toukokuussa 2017 Juusola teki KalPan kanssa vuoden mittaisen SM-liigasopimuksen. Hän teki SM-liigadebyyttinsä 8. joulukuuta 2017 Saimaan Palloa vastaan, kun KalPa kärsi lukuisista loukkaantumisista. Juusola merkittiin nelosketjun oikeaan laitaan, kun taas vasempaan laitaan merkittiin toinen liigadebytantti, Juuso Könönen. Ketjun keskushyökkääjänä kiersi kolmen ylemmän ketjun sentterit vuorollaan. Juusola sai ottelussa jääaikaa 9.24 minuuttia ja hän keräsi teholukeman -1. Liigauransa avausmaalin Juusola teki kuudennessa ottelussaan 30. joulukuuta 2017 Pelicansia vastaan. Jari Pulliainen valitsi hänet ottelun Alumnien tähtien kolmostähdeksi. Juusola pelasi SM-liigassa kauden 2017–2018 aikana seitsemän runkosarjaottelua. Hän pelasi miesten pelejä myös kuuden ottelun verran lainalla Mestis-joukkue Iisalmen Peli-Karhuissa. Helmikuussa 2018 Juusola teki KalPan kanssa kaksivuotisen jatkosopimuksen.


title: Mikko Juusola

text: Juusola pelasi kauden 2017–2018 suurimmaksi osaksi KalPan A-nuorissa. Hän oli tehoilla 27+21=48 joukkueen paras maalintekijä ja toiseksi paras pistemies Aleksi Klemetin jälkeen. Juusola jakoi koko A-nuorten SM-liigan maalipörssin toisen sijan JYPin Justus Mikkosen ja Sportin Miro Lehtimäen kanssa edellään vain Bluesin Aarne Talvitie sekä pistepörssin kymmennen sijan JYPin Justus Mikkosen kanssa. Pudotuspeleissä hän oli KalPan paras maalintekijä kuudella osumallaan. Viidennessä finaaliottelussa 6. huhtikuuta 2018 vieraissa Oulun Kärppiä vastaan Juusola teki kaksi maalia, joista jälkimmäinen jäi KalPan 1–3-voittoon päättyneen ottelun ratkaisumaaliksi, joka ratkaisi joukkueelle näin ollen myös A-nuorten Suomenmestaruuden.


title: Mikko Juusola

text: Juusola on pelannut sekä neljä nuorten että poikien maaottelua.


title: Juuso Könönen

text: Juuso Könönen (s. 11. kesäkuuta 1998 Kuopio) on suomalainen jääkiekkoilija, joka edustaa SM-liigajoukkue Kalevan Palloa. Hän on pelipaikaltaan vasen laitahyökkääjä. Könönen pelannee lähinnä seuran A-nuorissa.


title: Juuso Könönen

text: Könönen on Kalevan Pallon oma kasvatti. Hän oli kaudella 2013–2014 C-nuorten SM-karsinnoissa joukkueensa paras pistemies ja syöttäjä tehoilla 8+17=25. Kaudella 2016–2017 hän oli KalPan A-nuorten kolmanneksi paras pistemies tehoilla 15+23=38. Könönen oli puolivälieräsarjassa joukkueen paras pistemies kolmen muun pelaajan kanssa tehoilla 2+2=4.


title: Juuso Könönen

text: Toukokuussa 2017 Könönen teki KalPan kanssa vuoden mittaisen SM-liigasopimuksen. Hän teki SM-liigadebyyttinsä 8. joulukuuta 2017 Saimaan Palloa vastaan, kun KalPa kärsi lukuisista loukkaantumisista. Könönen merkittiin nelosketjun vasempaan laitaan, kun taas oikeaan laitaan merkittiin toinen liigadebytantti, Mikko Juusola. Ketjun keskushyökkääjänä kiersi kolmen ylemmän ketjun sentterit vuorollaan. Könönen sai ottelussa jääaikaa 4.30 minuuttia. Liigauransa avausmaalin hän teki seuraavassa ottelussaan 13. joulukuuta 2017 vieraissa Helsingin IFK:ta vastaan. Könösen osuma jäi KalPan 2–3-voittoon päättyneen ottelun ratkaisumaaliksi. Könönen pelasi SM-liigassa kauden 2017–2018 aikana kolme runkosarjaottelua. Hän pelasi kautensa suurimmaksi osaksi KalPan A-nuorissa, jossa Könönen voitti kauden päätteeksi Suomenmestaruuden. Helmikuussa 2018 hän teki seuran kanssa kaksivuotisen jatkosopimuksen.


title: Juuso Könönen

text: Könönen on pelannut sekä neljä nuorten että poikien maaottelua. Hän on kuulunut Suomen alle 16-vuotiaiden maajoukkueen kapteenistoon.


title: Tuuli Kukkonen

text: Tuuli Kukkonen (s. 19. syyskuuta 1999) on suomalainen lentopalloilija, joka edustaa salolaista LP Viestiä. Hän on Paimion Yrityksen kasvatti.


title: Tuuli Kukkonen

text: Kukkonen debytoi liigassa 22.10.2016 LP Viestin paidassa kotiottelussa Pieksämäki Volleyta vastaan.


title: Tuuli Kukkonen

text: Kukkonen saavutti heti ensimmäisellä liigakaudella sekä Suomen mestaruuden että Suomen Cupin voiton.


title: Tuuli Kukkonen

text: Kukkonen on pelipaikaltaan yleispelaaja ja hänen pituutensa on 175 cm.


title: Dominic Toninato

text: Dominic Toninato (s. 9. maaliskuuta 1994 Duluth, Minnesota, Yhdysvallat) on yhdysvaltalainen jääkiekkoilija, joka pelaa NHL-joukkue Colorado Avalanchen organisaatiossa. Hän pelannee lähinnä AHL-joukkue San Antonio Rampagessa. Toninato on pelipaikaltaan keskushyökkääjä. "The Sports Forecaster" -sivuston mukaan hän on hyvärunkoinen kahden suunnan hyökkääjä, joka osaa luoda painetta vastustajan päätyyn, on käyttökelpoinen puolustuspään aloituksissa ja alivoimalla. Toninaton hyökkäyspään taidot ovat kuitenkin rajalliset, joten hän ei juuri sovellu peliä tekevään rooliin NHL-tasolla. Toninaton tulisi myös lisätä runsaasti voimaa.


title: Dominic Toninato

text: Toninato kävi high schoolin Duluth East High Schoolissa. Fargo Force varasi varasi hänet 204. pelaajana USHL:n varaustilaisuudessa 2011. Toninato pelasi kauden 2011–2012 vielä suurimmaksi osaksi Duluth Eastissa. Hän oli kauden päätteeksi ehdolla koko Minnesotan osavaltion parhaana high school -pelaajana palkittavan Mr. Hockey Awardin voittajaksi, mutta palkinto meni kuitenkin Lakeville Southin Justin Kloosille. Toninato valittiin osavaltion toiseen tähdistökentälliseen. Hän pelasi kauden aikana neljä ottelua Farco Forcen USHL-joukkueessa.


title: Dominic Toninato

text: Toronto Maple Leafs varasi Toninaton viidennellä kierroksella 126. pelaajana . Varsinaisella USHL:n tulokaskaudellaan 2012–2013 hän jakoi Forcen sisäisen pistepörssin voiton Brendan Harmsin kanssa tehoilla 29+41=70, joilla he jakoivat koko liigan pistepörssin kahdeksannen sijan Dubuque Fighting Saintsin Peter Quennevillen kanssa. Toninato eteni Forcen kanssa aina Clark Cup -finaaleihin saakka, mutta mestaruuden vei kuitenkin Dubuque Fighting Saints otteluvoitoin 3–0. Hänet valittiin kauden päätteeksi USHL:n toiseen tähdistökentälliseen.


title: Dominic Toninato

text: Vuodet 2013–2017 Toninato kävi Minnesota-Duluthin yliopistoa. "Sophomore -vuotenaan" 2014–2015 hän oli joukkueensa paras maalintekijä ja toiseksi paras pistemies Tony Cameranesin jälkeen. Toninato jakoi koko NCHC:n maalipörssin yhdeksännen sijan kolmen muun pelaajan kanssa. Hän valittiin kauden päätteeksi sarjan Honorable Mention () -tähdistökentälliseen. "Junior -vuotenaan" 2015–2016 Toninato jakoi UMD:n sisäisen maalipörssin voiton ja NCHC:n maalipörssin kymmenennen sijan Austin Farleyn kanssa 15 osumallaan. "Senior -vuotenaan" 2016–2017 hän nousi joukkueensa kapteeniksi. Toninato oli 16 osumallaan UMD:n kolmanneksi paras maalintekijä ja hän jakoi NCHC:n maalipörssin kahdeksannen sijan neljän muun pelaajan kanssa. Toninato voitti kauden päätteeksi sarjan mestaruuden, hänet valittiin parhaaksi puolustavaksi hyökkääjäksi ja finaaleiden tähdistökentälliseen.


title: Dominic Toninato

text: Toninato ei tehnyt missään vaiheessa tulokassopimusta hänet varanneen Toronto Maple Leafsin kanssa, vaan hänestä tuli varauksen umpeuduttua elokuussa 2017 vapaa agentti ja Toninato teki tämän jälkeen kaksivuotisen tulokassopimuksen Colorado Avalanchen kanssa elokuussa 2017. Seura lähetti hänet syksyn harjoitusleirin päätteeksi AHL-joukkue San Antonio Rampagen vahvuuteen. Toninato teki NHL-debyyttinsä 18. marraskuuta 2017 vieraissa Nashville Predatorsia vastaan. Hän pelasi keskushyökkääjänä Sven Andrighetton ja Nail Jakupovin ketjussa ja sai jääaikaa 10.20 minuuttia. Hän joutui kuitenkin jättämään noin puolet ensimmäisestä erästä väliin, kun Predatorsin Austin Watson taklasi Toninaton voimalla selästä laitaan ajassa 11.47. Toninato loukkasi niskaansa ja Watson sai tilanteesta 5+20-minuutin rangaistuksen ja kahden ottelun pelikiellon. Toninato palasi kuitenkin jäälle ottelun toiseen erään.


title: Dominic Toninato

text: Toninato osallistui Yhdysvaltain alle 20-vuotiaiden maajoukkueen leirille elokuussa 2013.


title: Dominic Toninato

text: Toninaton isä Jim on entinen Minnesota-Duluthin yliopistokiekkoilija.


title: Visage

text: Visage oli brittiläinen synthpop-yhtye, joka perustettiin Lontoossa vuonna 1978. Yhtye yhdistettiin läheisesti 1980-luvun alun New Romantic -tyyliin. Visage on tunnetuin hittikappaleestaan ”Fade to Grey”, joka julkaistiin vuoden 1980 loppupuolella. Britanniassa kaksi yhtyeen albumia, "Visage" ja "The Anvil", sijoittui Britannian albumilistan kahdenkymmenen parhaimman joukkoon ja viisi yhtyeen singleä sijoittui Britannian singlelistan kolmenkymmenen parhaimman joukkoon. Yhtye hajosi vuonna 1985 heidän kolmannen albuminsa "Beat Boy" epäonnistuessa kaupallisesti.


title: DOx

text: 4-substituoidut-2,5-dimetoksiamfetamiinit (eli DOx-yhdisteet) ovat kemiallinen ryhmä substituoituja amfetamiinin johdannaisia, joissa metoksi ryhmät fenyylirenkaan hiilissä 2 ja 5 sekä alkyyli tai halogeeni hiilessä 4. Monet näistä yhdisteistä ovat voimakkaita ja erityisen pitkäkestoisia psykedeelisiä päihteitä, jotka sitoutuvat agonisteina hyvin valikoivasti serotoniinireseptorien alatyyppeihin 5-HT, 5-HT ja5-HT.


title: DOx

text: DOx ryhmään kuuluvat ainakin alla olevassa taulukossa olevat yhdisteet.


title: DOx

text: DOx-yhdisteisiin kuuluvat myös seuraavat yhdisteet, joissa on useampi substitituutio:


title: Me (albumi)

text: Me on japanilaisen laulajan Jin Akanishin kolmas studioalbumi. Se julkaistiin 24. kesäskuuta 2015.


title: DOB

text: 2,5-Dimetoksi-4-bromoamfetamiini (DOB, bromolamfetamiini, bromo-DMA) on psykedeelinen päihde, substituoitu amfetamiini ja fenyylietyyliamiini johdannainen. DOB kuuluu DOx yhdisteisiin. DOB:n syntetisoi ensimmäisen kerran Alexander Shulgin kollegoineen 1967. Shulgin popularisoi DOB:n 1991 kirjassaan "PiHKAL: A Chemical Love Story", jossa aineen synteesi ja vaikutukset on kuvailtu.


title: DOB

text: DOB on osittainen agonisti serotoniinireseptoreille 5-HT, 5-HT ja 5-HT. Psykedeeliset vaikutukset johtuvat agonismista 5-HT reseptoriin. DOB:tä käytetään tieteellisessä tutkimuksessa tutkittaessa 5-HT reseptoreiden alaluokkaa. DOB on agonisti ihmisen TAAR1.


title: DOB

text: On ehdotettu että DOB ei itsessään ole psykedeelisten vaikutusten pääaiheuttaja, vaan DOB on keuhkoissa metabolisoituva esiaste varsinaiselle psykedeeliselle aineelle.


title: DOB

text: DOB:lla on kiraliakeskus ja R-(-)-DOB on stereomeereistä biologisesti aktiivinen (eutomeeri).


title: DOB

text: Erowid-sivun mukaan tyypillinen annos on 0.75-1.75 mg suun kautta. Kevyt annos on 0.2-0.75 mg ja vahva 1.75-2.5 mg. Täydet vaikutukset ilmenevät noin 1-2 tunnin jälkeen annoksen ottamisesta ja kestävät 8-24 tuntia.


title: DOB

text: Täysien vaikutusten kokemisessa voi mennä jopa 3 tuntia ja tuntemuksia on kuvailtu 2C-B:n kaltaiseksi ja energisiksi. DOB voi aiheuttaa vatsaan epämukavan tunteen, lihasjännitystä ja päänsärkyä.


title: DOB

text: DOB on luokiteltu Suomessa laittomaksi huumausaineeksi.


title: JustJin

text: JustJin on japanilaisen laulajan Jin Akanishin toinen studioalbumi. Se julkaistiin 6. marraskuuta 2013.


title: Japonicana

text: Japonicana on japanilaisen laulajan Jin Akanishin ensimmäinen studioalbumi. Se julkaistiin Yhdysvalloissa 3. maaliskuuta 2012.


title: 2,5-Dimetoksi-4-klooriamfetamiini

text: 2,5-Dimetoksi-4-klooriamfetamiini (DOC) on psykedeelinen päihde, substituoitu amfetamiini ja fenyylietyyliamiinin johdannainen. DOB kuuluu DOx yhdisteisiin. DOB:n popularisoi Alexander Shulgin 1991 kirjassaan "PiHKAL: A Chemical Love Story", jossa aineen synteesi ja vaikutukset on kuvailtu.


title: 2,5-Dimetoksi-4-klooriamfetamiini

text: DOC on agonisti serotoniinireseptoreille 5-HT ja 5-HT. Psykedeeliset vaikutukset johtuvat agonismista 5-HT reseptoriin.


title: 2,5-Dimetoksi-4-klooriamfetamiini

text: Erowid-sivun mukaan tyypillinen annos on 1.5-2.5 mg suun kautta. Kevyt annos on 1-1.5 mg ja vahva 2.5-5 mg. Täydet vaikutukset ilmenevät noin 0.5-2.5 tunnin jälkeen annoksen ottamisesta ja kestävät 8-20 tuntia.


title: 2,5-Dimetoksi-4-klooriamfetamiini

text: DOC on on luokiteltu Suomessa kuluttajamarkkinoilta kielletyksi psykoaktiiviseksi aineeksi.


title: Ruotsinkylän kansakoulu

text: Ruotsinkylän kansakoulu voi tarkoittaa seuraavia kansakouluja:


title: Hugo Jalava

text: Hugo Jalava (3. helmikuuta 1874 Pietari – 28. huhtikuuta 1950 Petroskoi) oli pietarinsuomalainen veturinkuljettaja, joka teki myös pitkän uran Neuvostoliiton kommunistisen puolueen hallinnollisissa tehtävissä. Hänet tunnetaan eritysesti Venäjän vallankumouksen tapahtumien yhteydestä, jolloin Jalava auttoi V. I. Leniniä aluksi pakenemaan Suomeen heinäkuussa 1917 ja myöhemmin palaamaan takaisin Pietariin juuri ennen lokakuun vallankumousta. Lenin teki molemmat matkat Jalavan kuljettamassa veturissa lämmittäjäksi naamioituneena.


title: Hugo Jalava

text: Jalava työskenteli Pietarissa tehdastyöläisenä vuodesta 1889 lähtien, mutta hänet erotettiin poliittisen toimintana vuoksi 1898. Tämän jälkeen Jalava työskenteli Suomen asemalla, kunnes ryhtyi veturinkuljettajaksi 1901. Jalava oli mukana rautatieläisten ammattiliiton toiminnassa ja vuoden 1905 vallankumouksen aikana hän oli rautatieläisten lakkokomitean puheenjohtaja. Epäonnistuneen vallankumouksen jälkeen Jalava salakuljetti Venäjälle laittomia painotuotteita, aseita sekä auttoi vallankumouksellisia matkustamaan salaa. Suomen Sosialidemokraattiseen Puolueeseen Jalava liittyi 1906.


title: Hugo Jalava

text: Vuoden 1917 vallankumouksen aikana Jalava kuljetti heinäkuussa viranomaisten etsimän Leninin turvaan Suomeen kuuluisalla höyryveturi nro 293:llä, jonka Suomen valtio lahjoitti Neuvostoliitolle vuonna 1957 lokakuun vallankumouksen 40-vuotisjuhlien yhteydessä. Nykyään veturi on esillä Suomen asemalla Pietarissa. Hieman ennen lokakuun vallankumousta Lenin matkusti Jalavan kyydillä takaisin Pietariin. Paluumatkalla mukana olivat myös Eino Rahja, Aleksanteri Schottmann sekä Rahjan appi Pekka Parviainen, joka luona Lenin oli piileskellyt. Pietarissa Lenin asui Jalavan asunnossa, jossa hän järjesti myös salaisia vallankumouksellisten kokouksia. Vallankumouksen käynnistyessä 7. marraskuuta 1917, Lenin siirtyi Jalavan asunnosta Rahjan saattamana vallankumouksellisten bolshevikkien keskuspaikkaan Smolnaan.


title: Hugo Jalava

text: Suomen sisällissodan aikana Jalava toimi punaisten kansanvaltuuskunnan palveluksessa Yrjö Sirolan johtaman ulkoasiainvaltuuskunnan sihteerinä, ja pakeni sodan loppuvaiheessa takaisin Pietariin.


title: Hugo Jalava

text: Neuvostoliiton kommunistiseen puolueeseen Jalava liittyi 1925. Vuodesta 1930 lähtien hän työskenteli Karjalan tasavallan toimeenpanevassa keskuskomiteassa ja toisen maailmansodan aikana Sverdlovskin rautatiehallinnossa. Jalava palasi Petroskoihin sodan jälkeen ja ehti vielä ennen kuolemaansa työskentelemään Karjalan tasavallan ministerineuvostossa.


title: Hugo Jalava

text: Jalava oli naimisissa suomalaisen Lydia (Lyyli) Hermanssonin (1886–1975) kanssa vuodesta 1903 lähtien.


title: Hugo Jalava

text: Jalavalle myönnettiin työn sankarin arvonimi vuonna 1931 ja Leninin kunniamerkki 1948. Hän esiintyy myös vuonna 1979 ilmestyneessä neuvostoliittolaisessa postimerkissä, jossa ovat Jalavan lisäksi ovat kuvattuna veturin ohjaamossa V. I. Lenin ja Eino Rahja. Postimerkin kuva on kuitenkin virheellinen, sillä Jalava lapioi siinä hiiliä, vaikka tosiasiassa höyryveturin polttoaineena olivat koivuhalot.


title: DOI (päihde)

text: 2,5-Dimetoksi-4-jodoamfetamiini (DOI) on psykedeelinen päihde, substituoitu amfetamiini ja fenyylietyyliamiinin johdannainen. DOI on DOx yhdiste. DOI:n popularisoi Alexander Shulgin 1991 kirjassaan "PiHKAL: A Chemical Love Story", jossa aineen synteesi ja vaikutukset on kuvailtu. DOI:n syntetisoi A. Shulgin 1963 ja sen psykedeeliset vaikutukset ihmisissä havaittiin ensimmäisen kerran 1964.


title: DOI (päihde)

text: DOI on agonisti serotoniinireseptoreille 5-HT, 5-HT ja 5-HT. Psykedeeliset vaikutukset johtuvat agonismista 5-HT reseptoriin. DOI:tä käytetään tieteellisessä tutkimuksessa tutkittaessa 5-HT reseptoreiden alaluokkaa.


title: DOI (päihde)

text: Solututkimuksissa DOI:n on havaittu olevan hyvin voimakas tuumorinekroositekijä alfan aiheuttaman tulehduksen estäjä pikomolaarisissa pitoisuuksissa. TNF-alfa liittyy nivelreumaan ja Alzheimerin tautiin. DOI:lla ja muilla 5-HT reseptorien agonisteilla voisi olla toistaiseksi hyödyntämätöntä käyttöä näiden sairauksien hoidossa.


title: DOI (päihde)

text: DOI:n on myös osoitettu lisäävän neuroplastisuuden parantumiseen liittyviä biokemiallisia tapahtumia, mm. denriittien haaroittumien ja synapsiyhteyksien uudelleen järjestäytymistä.


title: DOI (päihde)

text: PiHKAL-kirjan mukaan tyypillinen annos on 1.5–3 mg suun kautta. Vaikutukset kestävät 16–30 tuntia.


title: DOI (päihde)

text: DOI on luokiteltu Suomessa kuluttajamarkkinoilta kielletyksi psykoaktiiviseksi aineeksi.


title: Suomen Ilotulitus

text: Suomen Ilotulitus Oy on suomalainen ilotulitealan yritys joka valmistaa ja maahantuo ilotulitteita kuluttaja- ja ammatillaiskäyttöön. Suomen Ilotulitus on pohjoismaiden suurin ilotulitealan yritys ja ainoa pohjoismainen ilotulitevalmistaja.


title: Suomen Ilotulitus

text: Suomen ilotulitus perustui vuonna 2010 kun Lohjan Ilotulitus Oy (Tähtiraketti), Pyrostar Oy ja Ilotulitus Oy yhdistivät liiketoimintansa.


title: Nippon Kaigi

text: Yhdistyksen tavoite on sen omin sanoin "muuttaa sodanjälkeistä kansallista tietoutta joka nykyisillään perustuu Tokion kansainvälisen sotarikostuomionistuimen käsitykseen historiasta." Ydistys pitää tätä historian käsitystä perustavanlaatuisena ongelmana Japanissa. Yhdistys näkee myös tehtävikseen isänmaallisen koulutuksen edistämisen, Japanin perustuslain tarkistamisen sekä Yasukunin Pyhäkkön matkailun tukemisen.


title: Nippon Kaigi

text: Yhdistyksen vaikutusvaltainen jäsen  Hideaki Kasen on sanonut, että yhdistys on vahvasti monarkismin puolella ja yhdistys on Japanin kansan kunnia. Nippon Kaigi tukee Japanin perustuslain uudelleen tarkistamista, varsinkin yhdeksännen artiklan, joka kieltää Japanilta pysyvän armeijan.


title: Nippon Kaigi

text:
"Nippon Kaigi" yhdistyksellä on kuusi virallista tavoitetta, joita ovat:
Kriitikoiden mielestä Nippon Kaigi yhdistys ajaa mielipidettä jossa muiden Itä-Aasian maiden tulisi kiittää Japania niiden "vapauttamisesta" läntisenmaailman imperialismin kynsistä toisen maailmansodan aikana. Kriitikot paljastavat yhdistyksen ajattelevan, että Tokion sotarikostuomioistuimet (1946-1948) olivat laittomia sekä Japanin joukkomurhat Nanjingissä ovat liioiteltuja tai jopa kokonaan keksittyjä. Yhdistys on myös kieltänyt Japanin pakottaneen korealaiset "lohtunaiset" seksuaaliseen orjuuteen toisessa maailmansodassa. Nippon Kaigi taistelee julkisesti feminismiä sekä seksuaalivähemmistöjen oikeuksia vastaan. (englanniksi)


title: Nippon Kaigi

text: Nippon Kaigin virallinen internetsivu (japaniksi)


title: Churruca-luokka

text: Churruca-luokka oli Espanjan laivaston kolmessa erässä 1920-luvun lopulta 1950-luvun alkuun valmistettujen alusten muodostama hävittäjäluokka.


title: Churruca-luokka

text: Luokan aluksista kolme "Sanchez Barcaiztegui", "Churruca" ja "Alcalá Galiano" tilattiin alun perin jo osana vuoden 1915 hankintoja, jolloin ne olisivat olleet todennäköisesti Alsedo-luokan paranneltuja versioita. Lopulta taloudelliset ja ensimmäisen maailmansodan aiheuttamat viiveet johtivat siihen, että alusten hankintapäätös uudistettiin vuonna 1922. Tällöin suunnittelun perustana oli Britannian kuninkaallisen laivaston Scott-luokan laivueenjohtajat, jotka olivat aikansa merkittävimpiä aluksia omassa luokassaan. Alusten suunnittelu oli lähes identtinen laivueenjohtajien kanssa lukuun ottamatta 42 000 hevosvoimaa tuottanutta propulsiojärjestelmää. "Churruca" ja "Alcalá Galiano" myytiin toukokuussa 1927 Argentiinalle ja alusten korvaamiseksi tilattiin osana vuoden 1926 hankintoja kolme uutta alusta. Lopulta tilattiin vielä yksi alus tammikuussa 1928.


title: Churruca-luokka

text: Alusten pääaseina oli viisi 4,7 tuuman 45 pituuskaliiperin tykkiä, jotka olivat Carracassa lisenssivalmistettuja Vickersin tykkejä. Tykkien suojana oli vain osittain suojannut kilpi. Ilmatorjunta-aseistuksena oli yksi kolmen tuuman ilmatorjuntatykki ja neljä konekivääriä. Aseistuksen täydensivät kaksi kolmenputken 21 tuuman torpedoputkisarjaa.


title: Churruca-luokka

text: Alusten propulsiojärjestelmänä oli kaksiakselinen Parsonsin turbiinimoottorit, joihin oli kytketty neljä Yarrow'n valmistamaa kattilaa. Järjestelmä tuotti 42 000 hevosvoimaa, mikä mahdollisti 36 solmun huippunopeuden. Aluksilla oli 548 tonnia öljyä, mikä mahdollisti 4 500 merimailin toimintamatkan 14 solmun nopeudella.


title: Churruca-luokka

text: Luokan osoittauduttua onnistuneeksi tilattiin Cartagenasta vielä seitsemän alusta vuonna 1929. Tilatut alukset erosivat ensimmäisestä sarjasta komentosillan etuosan pyöreähköstä muodosta ja kolmijalkaisesta päämastosta. Lisäksi pääaseet suojattiin täysmittaisin kilvin kuten Britannian kuninkaallisen laivaston palvelukseenotetuissa A-luokan hävittäjissä.


title: Churruca-luokka

text: Kolmas erän hankinta vahvistettiin vuonna 1936, mutta sisällissodan vuoksi työt keskeytettiin. Työt jatkuivat vasta sotatoimien päätyttyä 1939, mutta ne keskeytyivät uudelleen vuonna 1940. Luokan alusten piti olla identtisiä aiempien kanssa lukuun ottamatta neliputkisia torpedoputkia, joiden käyttöönotto vähensi samalla yhden 4,7 tuuman tykin. Lisäksi alusten ilmatorjunta-aseistusta parannettiin asentamalla kaksi kaksiputkista 25 millimetrin ilmatorjuntatykkiä. Pääaseiden elevaatiota kasvatettiin 45 asteeseen. Toisen maailmansodan aikana alusten suunnitelmia muokattiin ja lopulta ne olivatkin lähinnä uusia aluksia - Linies-luokka.


title: Lokal

text: Lokal on Helsingissä sijaitseva taidegalleria ja konseptimyymälä, joka on erikoistunut käyttö- ja taide-esineisiin. Galleria sai vuonna 2017 muotoilun valtionpalkinnon.


title: Lokal

text: Valokuvaaja Katja Hagelstam perusti Lokalin huhtikuussa 2012. Hänen tavoitteenaan oli luoda suomalaisille taiteilijoille ja muotoilijoille paikan, jossa esittellä taidettaan. Lokal liittyi vuonna 2017 kansainväliseen Artsy-verkkosivustoon, jolla on maailman suurin modernin taiteen internet-tietokanta.